Akademi al-Quran pertama di DUN Merlimau – Dr Muhamad Akmal

MERLIMAU 13 Jun – Sebuah Akademi al-Quran yang pertama bakal dibina di dalam Dewan Undangan Negeri (DUN) Merlimau dalam masa terdekat.

Ahli Dewan Undangan Negeri (ADUN) Merlimau, Dr Muhamad Akmal Saleh berkata kewujudan akademi itu bukan sahaja memberi keutamaan kepada pendidikan agama anak-anak, malah golongan dewasa yang ingin mempelajari hukum tajwid.

“Insya-Allah akademi al-Quran yang pertama di dalam DUN Merlimau akan diwujudkan dalam tempoh terdekat. Akademi ini bukan sahaja untuk anak-anak tetapi dibuka juga untuk orang dewasa terutama dalam pembelajaran hukum tajwid.

“Dan (akademi itu terbuka juga) kepada golongan yang tidak berkemampuan, insya-Allah yuran anda akan kami bayarkan yang penting anda mahu belajar sahaja,” katanya menerusi hantaran di Facebook rasminya hari ini.

“Doakan akademi ini mampu memberikan kebaikan kepada semua dan sesiapa yang nak menyumbang dalam pembinaan akademi al-Quran ini juga boleh terus berhubung dengan saya.


Yayasan Taqwa Wilayah Persekutuan sumbang RM10,000 kepada Pesta Konvo UTeM

AYER KEROH 8 Dis – Yayasan Taqwa Wilayah Persekutuan menyumbang wang tunai sejumlah RM10,000.00 sempena Pesta Konvo Maya Tuah 2021 yang akan berlangsung secara dalam talian bermula esok hingga 12 Dis ini.

Ketua Pegawai Eksekutif Yayasan Taqwa, Zabidi Nasan berkata, sumbangan itu tanda sokongan pihak yayasan kepada pihak Hal Ehwal Pelajar (HEP) Universiti Teknikal Malaysia Melaka (UTeM) dalam membantu golongan pelajar B40 yang memerlukan.

Katanya, ia sekali gus memeriahkan Pesta Konvo Maya atau TUAH VCF 21 sempena Majlis Konvokesyen Ke-16 UTeM selain menggalakkan agar semua pihak mengambil peluang untuk bermurah hati dalam menghulurkan bantuan kepada pelajar yang memerlukan.

“Kebaikan adalah seperti magnet yang menarik segala kebaikan lain di dalam kehidupan seharian,” katanya dalam Majlis Penyerahan Sumbangan di pejabat HEP, UTeM di sini.

Turut hadir, Timbalan Naib Canselor HEP UTeM, Datuk Dr. Sabri Mohamad Sharif dan barisan pegawainya serta Timbalan-timbalan Dekan Fakulti dan pengetua serta felo kolej kediaman.

Sementara itu, Dr Sabri berkata, sumbangan seumpama ini merupakan kerjasama kali pertama pihak yayasan bersama universiti berkenaan malah sumbangan itu diharapkan dapat meringankan bebanan para pelajar.


Peniaga rugi hampir RM1 juta kedai terbakar malam raya

KUALA TERENGGANU, 10 Julai – Seorang peniaga menanggung kerugian hampir RM1 juta apabila dua kedainya musnah dalam kebakaran yang membabitkan lapan deretan kedai di Jalan Hiliran di sini, malam tadi.

Nik Mohd Kamil Abu Bakar, 37, berkata dalam kejadian kira-kira 10.15 malam tadi, dia baru sahaja menutup kedainya dan masih berada di kawasan berdekatan sebelum dimaklumkan kedainya terbakar.

“Saya tutup kedai dalam pukul 10 malam sebab esok nak raya, tutup awal sikit, lepas itu saya jalan-jalan di kedai dekat sini nak cari baju anak, dalam 15 minit lepas tu ada orang beritahu ada api dalam kedai basikal saya.

“Saya bergegas ke kedai dan nampak api dah penuh di bahagian belakang kedai dan tak sempat nak selamatkan apa-apa pun sebab api marak dengan cepat,” katanya ketika ditemui Bernama di lokasi kejadian malam tadi.

“Saya baru ambil stok barangan baharu sebab nak buka satu lagi kedai basikal di Gong Badak lepas raya ini, sekali dengan stok baharu habis terbakar. Ujian besar untuk saya pada malam raya ni, saya reda sajalah,” katanya.

Sementara itu, jurucakap Balai Bomba dan Penyelamat Kuala Terengganu berkata pihaknya menerima laporan kira-kira 10.40 malam dan bergegas ke tempat kejadian.

“Ketika sampai di lokasi, kedai basikal berkenaan sudah musnah sepenuhnya dijilat api (lokasi kebakaran bermula). Punca kebakaran masih dalam siasatan,” katanya.

Kira-kira 30 anggota bersama empat jentera dikejarkan ke lokasi kejadian dan bomba mengambil masa kira-kira 30 minit bagi mengawal kebakaran. – BERNAMA


Hatten Land meterai perkongsian baharu, tambah 550 pelantar perlombongan kripto di Melaka

MELAKA 31 Mac – Anak syarikat Hatten Land iaitu Hatten Edge menandatangani perjanjian dengan rakan perniagaan baharu yang akan membenarkan penambahan sehingga 550 pelantar perlombongan kripto di Melaka pada tahun ini.

Memetik laporan The Straits Times Singapore, kumpulan itu menyasarkan 50 set pertama mesin berkenaan akan dihantar menjelang akhir April, dengan pilihan untuk menghantar 500 lagi pelantar tambahan pada pada 2022.

Hatten Land berkata, mesin S19J Pro itu dihasilkan oleh pengilang pelayan perlombongan mata wang digital Bitmain yang mana ia berada di peringkat teratas dan dianggap sebagai salah satu pelantar perlombongan paling produktif serta cekap tenaga dalam pasaran.

Walaupun rakan perniagaan baharunya tidak dinamakan, Hatten Land berkata. entiti itu dan pemiliknya mempunyai ratusan pelantar perlombongan kripto yang beroperasi di Asia Tenggara, termasuk Semenanjung Malaysia, Malaysia Timur dan Laos, dan berusaha untuk mengembangkan operasi perlombongan kripto mereka bersama Hatten Land di Melaka.

Oleh itu, Hatten Land menjangkakan perjanjian terbaharu itu akan menyumbang secara positif kepada aset bersih dan prestasi kewangannya bagi tahun kewangan berakhir 30 Jun.

Pengumuman berita itu menyebabkan saham Hatten Land naik 0.2 sen atau 4.7 peratus, kepada 4.5 sen pada 9.54 pagi Khamis (hari ini).

Pengerusi Eksekutif dan Pengarah Urusannya Colin Tan berkata, Hatten Land kini lebih lengkap dan berada pada kedudukan yang lebih baik berbanding sebelum ini untuk mengembangkan operasinya sejak memulakan aktiviti perlombongan kripto, awal tahun ini.

“Dengan rekod prestasi yang semakin meningkat, kami menyasarkan untuk membina momentum ini untuk mendapatkan perkongsian baharu dan berkembang menjadi salah satu perlombongan mata wang kripto terkemuka di Asia,” katanya.

Dalam satu kenyataan berasingan semalam, Hatten Land mengumumkan bahawa kumpulan berkenaan kini akan menerima mata wang kripto utama untuk transaksi penjualan hartanah, runcit dan hospitaliti di bawah portfolio hartanahnya, berikutan pembukaan semula sempadan antara Singapura dan Malaysia.

Pembangunan terkini mereka di negeri ini ialah menerusi lima projek pembangunan bercampur bersepadu dan pusat membeli-belah runcit yang mempunyai gabungan kawasan binaan seluas enam juta kaki persegi.


Pesta tanglung meriahkan Sungai Melaka

BANDARAYA MELAKA 12 September – Kerjasama antara Melaka River Cruise (MRC) dan pusat beli-belah The Shore memeriahkan lagi Sambutan Pesta Tanglung kali ini.

Pengarah Bahagian Korporat dan Pembangunan Perniagaan, Perbadanan Pembangunan Sungai dan Pantai Melaka (PPSPM) Salman Salim berkata, kerjasama itu dijalinkan menerusi Program The Shore Lantern Cruise.

Katanya, hasil penjualan tiket bot MRC bagi penganjuran itu akan disalurkan kepada program tanggungjawab sosial korporat (CSR) Pertubuhan Gerakan Belia Bersatu Malaysia (GBBM) Melaka.


PGA Briged Utara bantu mangsa ribut, puting beliung bersihkan rumah rosak

Operasi bermula sejak awal pagi hingga lewat petang untuk selama seminggu itu melibatkan 18 anggota dan dua pegawai dari Batalion 3 PGA Bidor.

Penolong Pegawai Pemerintah Batalion 3 PGA Bidor, DSP Mazian Jenal berkata bantuan yang digerakkan atas arahan Ibu Pejabat Polis Bukit Aman itu mencerminkan keprihatinan pasukan Polis Diraja Malaysia bertujuan meringankan beban mangsa untuk membersihkan kesan runtuhan rumah.

“Kami ingin mangsa tahu bahawa mereka tidak bersendirian kerana kami akan sentiasa bantu meringankan beban mereka, lebih-lebih lagi apabila kejadian sebegini berlaku pada waktu perayaan Tahun Baharu Cina,” katanya ketika ditemui pemberita di lokasi kejadian hari ini.

Mazian berkata pembahagian tugas dipecahkan kepada dua pasukan bagi memudahkan kerja-kerja pembersihan rumah dilakukan dan bilangan anggota dan pegawai terlibat akan ditambah dari semasa ke semasa mengikut keperluan.

Ahad lepas, ratusan rumah di beberapa kawasan iaitu Taman Desa Seri Chepor, Kampung Tawas, Taman Tasek Damai dan Kampung Seri Klebang Tambahan Jaya rosak dalam kejadian ribut dan puting beliung yang berlaku pada kira-kira pukul 6 petang itu.

Sementara itu, penduduk Rancangan Perkampungan Tersusun (RPT) Desa Sri Chepor, Azmi Mohd Rashid, 56, berkata kejadian itu merupakan yang paling buruk pernah dialaminya berbanding beberapa kali kawasan perumahannya dibadai angin ribut sebelum ini.

“Beberapa minit sebelum kejadian, cuaca sangat baik, tiba-tiba saya ternampak seperti ada rumah terbakar kerana asap berkepul-kepul dan terdengar jiran melaungkan azan. Dalam sekelip mata, pusaran angin ribut datang ke rumah kami dengan gegaran yang terlampau kuat,” katanya menceritakan detik cemas ketika kejadian ribut itu.

Azmi yang kini berteduh di sebuah rumah inap berkata 10 anggota keluarga yang tinggal di rumah berkenaan agak terkejut dengan bencana tersebut manakala seorang cucunya mengalami sakit mata akibat terkena habuk pasir.

“Jika mengenangkan nasib rumah, saya amat sedih kerana baru-baru ini atap rumah baru siap untuk sambut Aidilfitri,” katanya menambah mereka amat berterima kasih atas keprihatinan dan bantuan dari PGA berkenaan. – BERNAMA


FAM pilih jurulatih Kim Pan-gon kendali Harimau Malaya

Dalam sidang media itu, Hamidin memaklumkan kontrak Kim Pan-gon bersama pasukan bola sepak kebangsaan adalah selama dua tahun dengan pilih lanjutan dua tahun lagi.


Kerajaan ambil pendekatan berbelanja secara berhemat – PM

PUTRAJAYA 4 Nov – Kerajaan telah mengambil pendekatan berbelanja secara berhemat terutamanya bagi perbelanjaan mengurus dan pada masa sama mengoptimumkan pendapatan daripada pelaburan dan syarikat milik kerajaan, kata Perdana Menteri Tan Sri Muhyiddin Yassin.

Beliau mengakui bahawa ekoran krisis COVID-19 itu, kerajaan menghadapi cabaran fiskal berikutan kejatuhan ketara pendapatan cukai bagi tahun 2020 dan 2021.

“Bukan sahaja Malaysia, negara-negara lain di seluruh dunia turut berhadapan masalah yang serupa. Tetapi, sekiranya kita perlu berbelanja untuk membantu rakyat, kita harus mencari jalan untuk melakukannya,” kata beliau dalam temu bual bersama Bernama dan stesen televisyen tempatan, menjelang pembentangan Belanjawan 2021 pada Jumaat ini.

Sehubungan itu, kerajaan telah membenarkan defisit fiskal meningkat ke paras 6.0 peratus bagi tahun 2020, demi membiayai perbelanjaan tambahan kerajaan dalam menangani penularan wabak COVID-19 dan langkah pakej rangsangan ekonomi, PRIHATIN, PENJANA dan KITA PRIHATIN.

Kerajaan juga telah menaikkan nisbah hutang berbanding Keluaran Dalam Negara Kasar (KDNK) daripada had statutori 55 peratus kepada 60 peratus sekarang, yang memberikan banyak ruang untuk kerajaan melaksanakan belanjawan pengembangan.

Bagaimanapun, Muhyiddin memberi jaminan bahawa, sebaik sahaja ekonomi kembali kukuh dan aliran pendapatan kerajaan semakin baik, kerajaan akan mengukuhkan disiplin fiskalnya.


Liga Melaka mesti dikembalikan tahun ini – Sulaiman

AYER KEROH 16 Jan – Kemeriahan penganjuran Liga Melaka perlu dikembalikan bermula tahun ini selepas terpaksa dibatalkan selama beberapa tahun berikutan COVID-19.

Presiden Persatuan Bolesepak Melaka United (MUSA), Datuk Seri Utama Sulaiman Md Ali berkata, penganjuran itu mampu menarik semula kemeriahan perlawanan bola sepak di negeri ini.


Sukan Komanwel: Badminton berpasukan campuran tebus emas

Pasukan badminton campuran negara berjaya menebus semula kekalahan 1-3 kepada India pada edisi Gold Coast 2018, selepas menumbangkan juara bertahan itu 3-1, pada perlawanan akhir Sukan Komanwel Birmingham 2022 di sini hari ini.

Bermain di National Exhibition Centre Hall Five yang hampir dipenuhi penonton, pemenang pingat gangsa Olimpik Tokyo 2020 Aaron Chia-Soh Wooi Yik memulakan kemenangan malam ini dengan mengatasi pasangan beregu utama India, Satwiksairaj Rankireddy-Chirag Shetty.

Kedua-dua pemain yang menunjukkan permainan cemerlang pada set pertama, saling bersaingan dari mata pertama sehingga kedudukan 18-18, sebelum Aaron Chia-Wooi Yik memenanginya 21-18.

Set kedua menyaksikan Aaron-Wooi Yik terus mengawal perlawanan dengan mendahului lima mata pada 16-11, dengan serangan kencang yang sering menyebabkan pasangan India itu kehilangan mata, sehingga memberikan mata pertama Malaysia, selepas menang set kedua 21-15.

Goh Jin Wei yang turun pada perlawanan kedua pula layak mendapat pujian, kerana walaupun ketinggalan 1-8 kepada bekas juara dunia Pusarla V. Sidhu, pemain profesional negara itu berjaya menyamakan kedudukan 18-18, sebelum tewas 22-20.

Pemain perseorangan utama kebangsaan Ng Tze Yong kemudiannya membolehkan Malaysia mendahului semula pada perlawanan ketiga, selepas beliau menang perlawanan sengit tiga set ketika berhadapan bekas pemain nombor satu dunia Kidambi Srikanth.

Bagaimanapun set ketiga menyaksikan Tze Yong kembali ke gelanggang dengan lebih baik dan berjaya memberikan mata kedua kepada Malaysia dengan mengatasi Srikanth 21-16.

Membawa semangat kemenangan Tze Yong itu, pasangan beregu wanita negara Pearly Tan-M.Thinaah memastikan emas keempat bagi acara itu menjadi milik negara selepas edisi Melbourne 2006, New Delhi 2010 dan Glasgow 2014, dengan mengalahkan pasangan Treesa Jolly-Gayatri Gopichand Pullela, 21-18, 21-17.


Sasar 25,000 kakitangan syarikat air jalani latihan di MWI

BANDARAYA MELAKA 30 Mei – Syarikat Air Melaka Berhad (SAMB) menerusi anak syarikatnya Institut Air Melaka (MWI) menandatangani memorandum persefahaman (MoU) dengan rakan strategik bagi menaik taraf kecekapan tenaga kerja dalam industri air.

Majlis MoU antara MWI, PBA Resources (PBAR) dan Jabatan Tenaga Kerja (JTM) serta Malaysian Water Academy (MyWA) itu disaksikan Ketua Menteri, Datuk Seri Utama Sulaiman Md Ali.

Dalam majlis berkenaan, MWI diwakili Ketua Pegawai Eksekutifnya, Ab Rahman Ab Rahman dan Pengurus Besarnya, Ir Zainal Abidin Ab Rahman manakala PBAR diwakili Pengarahnya, Datuk Ir Jaseni Maidinsa.

Zaidi yang juga EXCO Perumahan, Kerajaan Tempatan dan Alam Sekitar negeri, berkata, jalinan kerjasama itu adalah sebahagian daripada hasrat kerajaan negeri yang mahu meningkatkan profesionalisme kakitangan dalam industri air.

Katanya, ia juga adalah tawaran baharu kepada syarikat operator air di negara ini untuk menaik taraf kecekapan kakitangan dalam operator air.

“Sehubungan itu, MWI ditubuhkan Mac tahun lalu menjadi titik mula untuk menawarkan program latihan kepada industri bagi menyediakan ‘personnel’ berkualiti sehingga meletakkan taraf keupayaan operator di seluruh negeri dan negara ke peringkat lebih tinggi.

Mengulas lanjut, beliau berkata, pada peringkat permulaan MWI memfokuskan kepada 700 kakitangan SAMB untuk menjalani program dan latihan sebelum diperluaskan ke seluruh negara.

“Kita telah melihat keperluan untuk 24,000 kakitangan air di seluruh negara untuk mencapai satu tahap dengan standard tinggi bagi memenuhi hasrat kerajaan.

“Kita akan tentukan kualiti standard bagi kakitangan dalam industri air supaya impaknya membantu kenaikan gaji kerana untuk meletakkan perkara itu perlu ada sijil.


Tiga pelajar asrama penuh dakwa dipukul senior

SEREMBAN, 16 Mei – Tiga pelajar di sebuah sekolah menengah agama berasrama penuh di Nilai dekat sini mendakwa dipukul seniornya sehingga mendatangkan kecederaan dalam kejadian baru-baru ini.

Ketua Polis Daerah Nilai Supt Mohd Fazley Ab Rahman berkata pihaknya menerima tiga laporan daripada pelajar tingkatan dua terbabit berhubung perkara itu kelmarin.

“Mereka mendakwa dipukul pelajar dipercayai Tingkatan 4 sehingga cedera di beberapa bahagian badan. Kesemua mangsa menerima rawatan di Hospital Tuanku Ja’afar Seremban sebagai pesakit luar.

“Sehubungan itu, kita telah mengenal pasti dua pelajar senior dipercayai boleh membantu siasatan dalam kejadian yang dilaporkan ini dan siasatan lanjut masih diteruskan sama ada masih ada lagi pelajar lain terlibat,” katanya dalam kenyataan di sini.


Dua kru bot warga Myanmar dikhuatiri hilang, bot dinaiki karam

LUMUT 5 Mei. – Dua kru bot warga Myanmar dilaporkan hilang selepas bot dinaiki mereka karam dalam kejadian ribut di perairan Pantai Remis, di sini, semalam.

Pengarah Agensi Penguatkuasaan Maritim Malaysia (APMM) Perak Kapten Maritim Shahrizan Raman berkata, beliau menerima maklumat berhubung kejadian itu pada 12.35 tengah malam tadi, sebelum segera ke lokasi kejadian bagi melakukan operasi mencari dan menyelamat (SAR).

“Bot nelayan tempatan itu adalah antara empat bot nelayan kelas B yang dilaporkan karam, akibat dilanda ribut ketika keluar menangkap ikan semalam.

“Namun, semua bot yang lain selamat dalam kejadian ribut itu dan hanya dua kru dari bot karam itu dikhuatiri hilang,” katanya ketika dihubungi di sini hari ini.

Sementara itu, Shahrizan dalam satu kenyataannya berkata, sepanjang Ramadan ini, pihaknya mengesan 267 kes melibatkan bot nelayan tempatan, kapal-kapal dagang dan bot tunda, serta satu tangkapan di bawah Akta Perikanan 1985.

Katanya, operasi penguatkuasaan dan pemeriksaan bot nelayan tempatan pada Ramadan dipertingkatkan, dengan penglibatan 24 anggota serta tiga bot iaitu Penggalang 13, Perkasa 23, dan Pengawal 17.

Akta Perikanan itu antaranya seperti melanggar syarat lesen, menangkap ikan di zon yang tidak dibenarkan dan kapal asing yang memberhentikan pelayaran, menerusi wilayah laut Malaysia tanpa alasan.

Shahrizan berkata selain pemeriksaan rutin, pihaknya turut melakukan risikan lapangan serta menjalinkan hubungan erat dengan komuniti maritim, berserta badan bukan kerajaan tempatan (NGO) terutama sekitar kawasan panas.

“Dalam menangani aktiviti jenayah serta salah laku di laut, pelbagai pendekatan yang kita lakukan. Sepanjang 2020, Maritim Perak merekodkan sebanyak 590 kes pengusiran terhadap bot nelayan asing dari perairan Malaysia,” katanya.

Dalam pada itu Shahrizan berkata, bermula Januari sehingga April tahun ini tiga kes pencerobohan bot nelayan asing dicatatkan, manakala kesalahan aktiviti perikanan sebanyak 13 kes tangkapan melibatkan bot nelayan tempatan.


RM940 juta disalurkan kepada JKN laksana perolehan urus COVID-19

PUTRAJAYA 6 Ogos – Sejumlah RM940 juta telah disalurkan kepada semua jabatan kesihatan negeri (JKN) bagi tujuan pelaksanaan perolehan untuk mengurus pandemik COVID-19.

Ketua Setiausaha Kementerian Kesihatan (KKM) Datuk Mohd Shafiq Abdullah berkata, antara pelaksanaan terkini adalah perolehan peralatan perubatan dan bukan perubatan, kerja menaik taraf taraf hospital susulan penukaran status kepada Hospital COVID-19, seperti Hospital Selayang yang bertukar status pada 21 Julai lalu.

“Alhamdulillah semua jabatan ini melaksanakan urusan perolehan dengan penuh integriti dan transparent demi menjaga kepentingan pesakit,” katanya pada sidang media perkembangan COVID-19 di sini hari ini.

Selain itu, Mohd Shafiq berkata, perolehan juga digunakan untuk mendirikan hospital medan di Hospital Selayang serta Hospital Tengku Ampuan Rahimah (HTAR) Klang dan akan dikembangkan ke Melaka.

Beliau berkata sejumlah peruntukan juga diberi untuk meningkatkan keupayaan logistik seperti katil dan pakaian perlindungan diri (PPE) serta menangani isu bekalan oksigen.

Dari segi logistik, Mohd Shafiq berkata ia termasuk kenderaan diubah suai kepada ambulans yang boleh memuatkan 20 pesakit untuk dibawa ke fasiliti kesihatan untuk rawatan segera susulan kadar kematian sebelum tiba ke hospital (BID) yang tinggi.

Beliau berkata, mobilisasi penugasan sumber manusia juga dilakukan dengan mengisi jawatan tetap di Selangor, Kuala Lumpur dan Putrajaya dan permohonan penambahan jawatan kepada Jabatan Perkhidmatan Awam (JPA).

Katanya hampir 9,000 jawatan diisi secara kontrak untuk ditempatkan di Kuala Lumpur, Putrajaya dan Selangor serta penugasan dari fasiliti lain ke Lembah Klang melibatkan lebih 2,490 orang termasuk dari Sabah dan Sarawak.

Selain itu, beliau berkata 170 pegawai pergigian dan 85 pegawai farmasi ditempatkan sementara untuk membantu di pusat saringan dan pusat pemberian vaksin.

Beliau berkata KKM juga menjaga kebajikan petugas barisan hadapan dengan pemberian elaun khas COVID-19 melibatkan hampir RM760 juta disalurkan kepada 1.5 juta orang sehingga 10 Julai lalu.

Selain elaun, beliau berkata petugas barisan hadapan juga diberikan pendedahan mengenai isu kesihatan mental dan penjagaan kesihatan mental kendiri dalam memastikan tahap kesihatan mental berada dalam keadaan yang baik.


USM perkenal nombor plat khas

GEORGE TOWN, 17 Jun – Universiti Sains Malaysia (USM) hari ini melancarkan penjualan nombor pendaftaran kenderaan khas USM 1 hingga USM 9999.

USM dalam kenyataan memaklumkan universiti itu berbesar hati mengekalkan kombinasi huruf USM bagi mewakili Universiti Sains Malaysia dalam pemilihan plat khas tersebut.

“Pihak universiti menyeru seluruh warga dan alumni USM bagi memberi semangat dan sokongan padu dengan membida nombor USM 1 hingga USM 9999 yang akan bermula hari ini.

“Bidaan boleh dibuat dengan memuat turut aplikasi carplates.my di Google Play Store bagi pengguna Android dan Apple Store bagi pengguna iPhone,” menurut kenyataan itu.

USM turut memaklumkan pembida boleh memulakan bidaan serendah RM250 bagi empat digit nombor pendaftaran bergantung kepada nilai yang ditetapkan di dalam sistem bidaan.

Dana yang diperoleh hasil penjualan nombor plat ini akan disalurkan bagi membantu USM menyokong mempertingkatkan lagi kerja penyelidikan yang sedang giat dijalankan, menurut kenyataan itu.


Rakyat lega SOP baharu PRN Melaka

MELAKA 25 Okt – Langkah Kementerian Kesihatan (KKM) mengenakan larangan untuk sebarang aktiviti, perhimpunan atau majlis sosial berkaitan pilihan raya berkuat kuasa esok sehingga 27 Nov, menjadi khabar gembira yang melegakan masyarakat di negeri ini.

Ini kerana mereka bimbang aktiviti yang dilaksanakan menjelang dan ketika Pilihan Raya Negeri (PRN) Melaka, akan mencetuskan gelombang penularan COVID-19 yang akan menyekat kembali ‘kebebasan’ yang baharu sahaja dinikmati rakyat.

Bukan sahaja parti-parti politik perlu akur dengan pengumuman itu yang turut menyenaraikan penganjuran majlis-majlis pelancaran jentera pilihan raya sebagai larangan, bahkan masyarakat juga menuntut komitmen pemimpin untuk mematuhi larangan berkenaan.

Pekerja swasta Saadiah Ismail, 36, dari Klebang berkata prosedur operasi standard (SOP) yang lebih ketat itu penting, bagi memastikan keselamatan dan kesihatan rakyat akan terus terjamin.

“Kita dapat melihat melalui media massa, di video dan gambar bagaimana sesaknya di sesuatu tempat apabila pemimpin politik turun padang…jentera parti yang terlibat juga bukan kumpulan yang kecil dan mereka datang dari dalam dan luar Melaka.

“Saya percaya pematuhan SOP sepenuhnya tidak akan dapat dilakukan dengan sebaiknya, memandangkan masing-masing ghairah untuk berkempen dan menarik pengundi. Langkah mengenakan larangan ini amat tepat dan wajar,” katanya.

Sependapat dengan Saadiah, pengusaha restoran Muhammad Ismail Rahmad, 44, turut bersetuju dengan langkah KKM dan mahu bukan sahaja pemimpin bahkan rakyat juga perlu terus mematuhi SOP bagi mengekang penularan COVID-19 ke Melaka.

“Rakyat telah banyak terkorban dan sengsara kerana COVID-19 dan jika penularan berlaku kerana PRN Melaka, ia akan bagi kesan yang lagi teruk kepada rakyat,” katanya.

Bagi suri rumah Afidah Musa, 36, dari Cheng apa yang terjadi selepas PRN Sabah seharusnya diambil iktibar agar ia tidak berulang lagi, yang akhirnya menyebabkan rakyat kembali melalui episod sama iaitu dikenakan sekatan pergerakan.

Sementara itu, Pengerusi Persatuan Ejen-Ejen Pelancongan dan Pengembaraan Malaysia (MATTA) Melaka Goh Hock Gin berkata PRN Melaka merupakan risiko besar kepada penularan jangkitan COVID-19, dan ia memerlukan SOP khas dilaksanakan.

“Sekarang ini kita bukan lihat dari aspek ekonomi sahaja tetapi juga nyawa rakyat. Bagi pemain industri pelancongan, kita baru sahaja hendak menarik nafas lega apabila sempadan negeri dibuka kepada pelancong luar. Kalau kes kembali meningkat, kita khuatir sektor pelancongan terpaksa ditutup semula menyebabkan kita kembali menanggung kerugian,” katanya.

Menteri Kesihatan Khairy Jamaluddin semalam ketika mengumumkan larangan tersebut berkata ia selari dengan senarai aktiviti yang tidak dibenarkan (senarai negatif) dalam Pelan Pemulihan Negara (PPN) SOP Fasa Empat yang terkini.

Katanya sebarang pelanggaran kepada peruntukan ini, individu, penganjur atau organisasi boleh dikenakan tindakan perundangan seperti kompaun atau tindakan pendakwaan di mahkamah, sekiranya disabitkan kesalahan di bawah Akta Pencegahan dan Pengawalan Penyakit Berjangkit 1988 (Akta 342).

Isnin lepas, Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 Nov manakala tarikh mengundi pula pada 20 Nov.

PRN Melaka diadakan susulan pembubaran DUN Melaka pada 4 Okt lepas apabila empat Ahli Dewan Undangan Negeri (ADUN) bertindak menarik sokongan terhadap kepimpinan Ketua Menteri Datuk Seri Sulaiman Md Ali.

Empat bekas ADUN berkenaan ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas). – BERNAMA


KPDNHEP sasar sekurang-kurangnya 500,000 petugas barisan hadapan runcit sertai RiVAC

KUALA LUMPUR 13 Julai – Kementerian Perdagangan Dalam Negeri dan Hal Ehwal Pengguna (KPDNHEP) menjangka sekurang-kurangnya 500,000 petugas barisan hadapan dalam sektor peruncitan akan menyertai Program Vaksinasi Industri Peruncitan (RiVAC) tidak lama lagi.

Menterinya Datuk Seri Alexander Nanta Linggi berkata, petugas barisan hadapan ini termasuklah juruwang, kakitangan jualan, kru restoran, pekerja stesen minyak, kakitangan pasar raya dan mereka yang terlibat dalam rantaian pengedaran.

“Kementerian komited bagi memastikan sektor peruncitan dipulihkan dan dibuka sepenuhnya secepat mungkin dan matlamat ini hanya boleh dicapai sekiranya pemberian vaksin boleh dilaksanakan sepenuhnya menerusi RiVAC.

“Setakat ini, 1,823 syarikat telah mendaftar dengan kementerian bagi program tersebut,” katanya dalam ucapan khas beliau pada webinar Sidang Kemuncak Ekonomi Malaysia 2021, yang diadakan hari ini.

RiVAC adalah kerjasama awam-swasta antara KPDNHEP dan pemain industri peruncitan termasuk Persatuan Gedung Membeli Belah Malaysia yang bertujuan memastikan kesinambungan perkhidmatan membeli belah dan keselamatan pengguna dilindungi semasa pandemik.

Sementara itu, Nanta memberi jaminan KPDNHEP dan agensi di bawah kementerian itu akan terus membantu memudahkan ekosistem perniagaan tanpa mengambil kira sama ada ia perniagaan yang berdaftar dengan Suruhanjaya Syarikat Malaysia atau tidak, pembangunan perdagangan domestik, perlindungan pengguna, perlindungan harta intelektual dengan Perbadanan Harta Intelektual Malaysia, atau penguatkuasan undang-undang persaingan oleh Suruhanjaya Persaingan Malaysia.

“KPDNHEP akan terus berusaha keras dan menambah baik apa yang perlu ditambah baik bagi menyokong perdagangan domestik dan memberi keutamaan kepada usaha memudahkan untuk menjalankan perniagaan.


Melaka United kembali ikat KL City FC

Gol Melaka United dijaringkan Ahmad Syamim Yahya yang berjaya mencuri peluang menewaskan penjaga gol Kuala Lumpur City FC berpunca daripada bola sepakan penjuru Sony Norde pada minit ke-65.


Muhyiddin mulakan Program Imunisasi COVID-19 Kebangsaan hari ini

KUALA LUMPUR 24 Feb. – Program Imunisasi COVID-19 Kebangsaan bermula secara rasmi hari ini dengan Perdana Menteri Tan Sri Muhyiddin Yassin dijadualkan menjadi individu pertama di negara ini menerima vaksin itu pada kira-kira 3 petang.

Pelaksanaan program tiga fasa yang diawalkan dua hari berbanding jadual asal pada 26 Februari (Jumaat) itu bakal menyaksikan lebih 500,000 anggota barisan hadapan menerima vaksin tersebut untuk fasa pertama ini yang akan berlangsung hingga April depan.

Selain Muhyiddin, turut dijadualkan menerima vaksin itu pada petang ini ialah Ketua Pengarah Kesihatan Tan Sri Dr Noor Hisham Abdullah serta empat lagi warga kerja Kementerian Kesihatan.

Mereka bakal menerima vaksin tersebut di Klinik Kesihatan Presint 11, Putrajaya yang merupakan antara lebih 500 Pusat Pemberian Vaksin (PPV) yang telah dikenal pasti di seluruh negara.

Pada Ahad lalu, sebanyak  312,390 dos vaksin Pfizer-BioNTech dihantar ke negara ini dengan sebahagian diterbangkan ke Kuala Lumpur dan Pulau Pinang, sementara sebahagian lagi ke Johor. Vaksin tersebut dibawa dari Singapura yang merupakan hab pengagihan vaksin COVID-19 ke negara-negara Asia Pasifik.

Setakat ini,  571,802 anggota barisan hadapan telah mendaftar untuk mendapatkan imunisasi itu dengan  57.3 peratus merupakan petugas sektor perubatan dan kesihatan, sementara baki  42.7 peratus adalah anggota sektor keselamatan seperti Angkatan Tentera Malaysia, Polis Diraja Malaysia, Jabatan Sukarelawan Malaysia, Jabatan Penjara, Jabatan Kastam Diraja Malaysia, serta Jabatan Bomba dan Penyelamat Malaysia.

Fasa kedua program ini akan bermula dari April hingga Ogos, melibatkan warga emas berusia 60 tahun ke atas serta kumpulan rentan dengan masalah morbiditi selain orang kurang upaya, manakala fasa ketiga dijadualkan dari Mei hingga Februari 2022 untuk kumpulan berusia 18 tahun dan ke atas.

Program ini menyasarkan untuk memberi imunisasi terhadap jangkitan COVID-19 kepada kira-kira 80 peratus penduduk negara ini, baik rakyat tempatan mahupun warga asing.

Malaysia telah memperoleh 66.7 juta dos vaksin COVID-19 melalui Fasiliti COVAX daripada lima pengeluar. Vaksin berkenaan ialah Pfizer-BioNTech, AstraZeneca, Sinovac, CanSinoBIO dan Sputnik V.

Sejak kes pertama COVID-19 dilaporkan di negara ini pada 25 Januari 2020, seramai 288,229 orang telah dijangkiti virus itu setakat 23 Februari (semalam), selain 1,076 kematian direkodkan bagi tempoh sama.


SOP ketat bagi kemasukan pekerja asing – Saravanan

PUTRAJAYA, 16 Dis – Malaysia menyediakan prosedur operasi standard (SOP) yang ketat untuk kemasukan pekerja asing membabitkan empat proses bagi mengekang risiko penularan COVID-19, kata Menteri Sumber Manusia Datuk Seri M. Saravanan.

Beliau berkata empat peringkat itu adalah pekerja asing mesti lengkap vaksinasi di negara asal dan dibawa masuk melalui laluan khas apabila tiba di Lapangan Terbang Antarabangsa Kuala Lumpur.

Pekerja asing kemudiannya akan dikuarantin di tempat khas yang disahkan Kementerian Kesihatan (KKM) sebelum dipindahkan ke tempat kerja masing-masing dan disediakan tempat penginapan kondusif oleh majikan sebagai prasyarat mengikut Akta Standard Minimun Perumahan, Penginapan dan Kemudahan Pekerja (Akta 446).

Saravanan berkata pekerja asing yang dibawa masuk akan menjalani kuarantin 14 hari dan ujian saringan Polimerase-Transkripsi Terbalik (RT-PCR) pada hari pertama, ketiga, kelima dan ketujuh sebelum dipindahkan ke tempat kerja masing-masing.

“Empat langkah diambil ini bagi memastikan kemasukan pekerja asing ke negara ini adalah selamat,” katanya kepada media selepas majlis graduasi ‘Certified Disability Management Professional’ (CDMP), di sini hari ini. Seramai 105 graduan hari ini terlibat dalam bidang pengurusan hilang upaya.

Pada 8 Dis lepas, Saravanan dilaporkan berkata Malaysia dijangka menerima kemasukan antara 5,000 dan 10,000 pekerja asing dari Indonesia tahun depan bagi memenuhi sektor pembinaan dan pembuatan termasuk Pekhidmat Domestik Indonesia (PDI).

Sementara itu, Saravanan berkata Pertubuhan Keselamatan Sosial (Perkeso) telah menerima sejumlah 50,634 tuntutan faedah hilang upaya sementara dan permohonan ilat pula sebanyak 32,275 pada 2020, dan daripada jumlah itu, seramai 5,503 individu disahkan ilat. – BERNAMA


Mayat wanita separuh bogel ditemukan di tepi Sungai Rambai

SHAH ALAM 4 Mei. – Polis menemukan mayat seorang wanita dipercayai rakyat tempatan dalam keadaan separuh bogel di tepi Sungai Rambai, Bestari Jaya, Kuala Selangor, dekat sini pada Jumaat.

Ketua Polis Daerah Kuala Selangor Superintendan Ramli Kasa berkata, pihaknya menerima maklumat dari orang awam kira-kira 7.30 petang dan mendapati mangsa yang belum diketahui identitinya telah meninggal dunia di tempat kejadian.

“Siasatan lanjut telah dijalankan di mana butir-butir peribadi mangsa tidak dapat dikenal pasti. Mangsa telah dijumpai terapung di tepi tebing Sungai Rambai, dalam kebun kelapa sawit lebih kurang satu kilometer dari Jalan Rawang, Bestari Jaya dalam keadaan terlentang.

“Hasil semakan awal mendapati, mangsa yang berpakaian baju kemeja maroon dan berseluar jean tetapi bajunya dalam keadaan hampir tercabut serta berada dalam keadaan separuh bogel. Tiada sebarang identiti ditemukan pada mangsa,” katanya dalam kenyataan hari ini.

Ramli berkata, mangsa telah dihantar ke Hospital Sungai Buloh untuk dibedah siasat dan hasilnya mendapati, terdapat kesan kecederaan pada fizikal tubuh serta dipercayai meninggal dunia lebih 48 jam.

“Mana-mana pihak atau keluarga yang kehilangan ahli keluarga, boleh berhubung dengan Ketua Bahagian Siasatan Jenayah Ibu Pejabat Polis Daerah Kuala Selangor ASP Mohd Sufian Amin di talian 012-6149580 atau ke mana-mana balai polis berhampiran.


#MyMudah dijangka dapat bantu ringankan beban peraturan perniagaan Malaysia

KUALA LUMPUR, 26 Okt. – Program #MyMudah kerajaan dijangka dapat membantu perniagaan dalam menangani peraturan tidak perlu dan membebankan yang menjadi penghalang ke atas pemulihan dan pertumbuhan mereka dalam iklim ekonomi semasa yang mencabar akibat krisis kesihatan COVID-19.

Timbalan Menteri Perdagangan Antarabangsa dan Industri (MITI) Datuk Lim Ban Hong berkata #MyMudah akan membantu mengurangkan kos pematuhan peraturan untuk perniagaan dan membolehkan mereka melabur dalam mewujudkan lebih banyak peluang pekerjaan untuk merangsang ekonomi.

“Melalui inisiatif itu, penggubal dasar, pengawal selia atau badan pengatur digalakkan untuk sama ada memansuhkan, mengkaji semula dan mengenepikan peraturan tertentu buat sementara atau tetap jika didapati membebankan perniagaan dan menghalang pertumbuhan ekonomi mereka.

“Saya tidak sabar untuk melihat lebih banyak masalah diselesaikan di bawah inisiatif #MyMudah kerana ini akan meningkatkan kemudahan menjalankan perniagaan bagi industri tempatan dan mempercepat pemulihan ekonomi Malaysia,” katanya dalam satu kenyataan hari ini.

Sejak dilancarkan pada 20 Julai, 2020 oleh Perbadanan Produktiviti Malaysia (MPC), sebuah agensi di bawah MITI, 300 isu telah dikemukakan oleh perniagaan melalui portal Unified Public Consultation (UPC).

Daripada jumlah itu, 58 peratus isu adalah berkenaan perkhidmatan, 22 peratus mengenai dasar kerajaan, sembilan peratus (pembinaan), tujuh peratus (pertanian), tiga peratus (pembuatan) dan tiga peratus perlombongan dan kuari.

Sebanyak 41 perbincangan Meja Bulat Perniagaan Secara Maya dan mesyuarat dalam talian telah dijalankan untuk mengenal pasti masalah peraturan yang dihadapi oleh komuniti perniagaan Malaysia.

Melangkah ke hadapan, Lim berkata MITI melalui MPC akan meningkatkan usaha untuk menangani dan menyelesaikan pelbagai isu industri yang disalurkan melalui Portal UPC.

“Kami juga ingin menjemput perniagaan dan pihak berkepentingan utama lain untuk bekerjasama dengan kerajaan bagi mengurangkan beban peraturan dengan berkongsi pendapat mereka mengenai isu peraturan yang tidak produktif,” tambah Lim.-BERNAMA


Jururawat, suri rumah didakwa perdagangkan bayi

IPOH, 25 Jan – Dua wanita dihadapkan ke Mahkamah Sesyen di sini hari ini, atas pertuduhan memperdagangkan seorang bayi perempuan pada 2020.

Jururawat Noor Azlina Mohd Nasir, 41, dan suri rumah D. Murugamal, 52, bagaimanapun mengaku tidak bersalah selepas pertuduhan dibacakan di hadapan Hakim Norashima Khalid.

Noor Azlina yang merupakan jururawat sebuah hospital di Alor Setar, Kedah dan Murugamal yang beralamat di Pulau Pinang didakwa bersama-sama untuk mencapai niat sama memperdagangkan seorang bayi perempuan berusia sembilan hari iaitu sejenis eksploitasi yang menyalahi undang-undang.

Kesalahan itu dilakukan di kawasan letak kenderaan berdekatan sebuah hospital swasta di Manjung, Perak, kira-kira 12 tengah hari, 18 Jun 2020.

Pertuduhan adalah di bawah Seksyen 14 Akta Antipemerdagangan Orang dan Antipenyeludupan Migran 2007 dan dibaca bersama di bawah Seksyen 34 Kanun Keseksaan yang memperuntukkan hukuman penjara seumur hidup atau minimum lima tahun dan boleh dihukum dengan sebatan.

Timbalan Pendakwa Raya Evangelin Simon Silvaraj menawarkan jaminan RM15,000 manakala peguam Mohd Firdaus Mohd Farouk yang mewakili kedua-dua tertuduh memohon jaminan rendah ke atas Noor Azlina yang merupakan ibu kepada lima anak dan Murugamal yang tidak bekerja serta sakit jantung dan kencing manis, atas alasan mereka hadir ke mahkamah mengikut tarikh ditetapkan.

Mahkamah kemudian membenarkan tertuduh masing-masing diikat jamin RM10,000 dengan seorang penjamin dan menetapkan 24 Feb ini sebagai tarikh sebutan semula kes.


Lelaki maut ditetak abang kemurungan

JELI, 29 Dis – Seorang lelaki maut dipercayai selepas ditetak oleh abangnya dengan sebilah pedang dalam kejadian di Kampung Sungai Rual Melayu, di sini awal pagi tadi.

Ketua Polis Jeli DSP Ahmad Arifin berkata kejadian berlaku ketika mangsa yang berusia 30 tahun sedang memasak di dapur rumah mereka kira-kira 1.20 pagi.

“Suspek seorang buruh berusia 30-an yang dipercayai mengalami kemurungan datang dari arah belakang dan terus menetak adiknya di belakang leher dengan menggunakan sebilah pedang.


‘Toleh ke belakang, lihat apa gadaian kita selama ini’ – Hishammuddin

Itu kata Bendahari Agung Barisan Nasional (BN) merangkap Menteri Kanan Pertahanan Datuk Seri Hishammuddin Tun Hussein ketika berucap pada Majlis Ramah Mesra bersama calon BN Parlimen Jasin, Datuk Roslan Ahmad di Dewan Alamanda Jasin di sini, hari ini.

Katanya, sekaranglah bukan masanya untuk memikirkan perkara yang remeh, sebaliknya BN perlu dimenangkan pada Pilihan Raya Umum Ke-15 (PRU15) untuk membela nasib anak, cucu dan cicit pada masa masa akan datang.

“Kita melalui satu zaman yang cukup seksa untuk memastikan bahawa parti kita wadah paling relevan untuk membela anak, cucu cicit kita.

“Jawatan dan kedudukan tidak penting, maruah kita yang menjadi perjuangan, akhirnya sedikit demi sedikit Tuhan membantu kita bila kita sabar,” katanya.

Majlis itu turut dihadiri Ahli Parlimen Jasin, Datuk Seri Ahmad Hamzah; Ketua UMNO Bahagian Jasin, Datuk Hasan Abdul Rahman; Ketua Pergerakan Wanita UMNO Bahagian Jasin, Datuk Zaleha Bujang; Ketua MCA Bahagian Jasin, Datuk Koh Chin Han; Ahli Dewan Undangan Negeri (Adun) Rim; Datuk Khaidhirah Abu Zahar dan Adun Sungai Rambai, Siti Faizah Abd Azis.

Dalam pada itu, Hishammuddin yang juga calon BN Parlimen Sembrong turut berpesan kepada jentera BN agar tidak melupakan detik hitam yang telah berlaku pada tahun 2018.

“Saya tak mahu lihat jentera kita lupa atas apa kita diuji dan lalui dahulu. Kita merupakan orang perjuangan yang setia kepada BN.

“Berada di hadapan saya ini tetap berjuang habis-habisan untuk parti keramat BN kita kumpul semula wakil-wakil rakyat kita, hari-hari kita jumpa mereka,” katanya.


Tiada kenaikan tarif elektrik sehingga hujung tahun – Menteri

PUTRAJAYA 28 Jun – Kerajaan akan membelanjakan RM493 juta bagi pemberian rebat tambahan bagi mengelakkan kenaikan tarif elektrik di seluruh negara.

Menteri Tenaga dan Sumber Asli, Datuk Seri Dr Shamsul Anuar Nasarah berkata, peruntukan itu adalah melalui Kumpulan Wang Industri Elektrik (KWIE) yang akan membiayai pemberian rebat tambahan sebanyak 0.87 sen per kilowatt jam (kWj), sekali gus mengekalkan rebat 2 sen/kWj.

“Bagi tempoh 1 Julai hingga 31 Disember 2021, kos Imbalance Cost Pass Through (ICPT) yang perlu diselaraskan adalah berjumlah RM638.98 juta dan ini bermakna bahawa kadar rebat elektrik yang boleh dilepaskan kepada pengguna ialah sebanyak 1.13 berbanding ketika ini 2.00sen/kWj.

“Oleh itu, semua pemilik akaun Tenaga Nasional Berhad (TNB) yang dianggar berjumlah 9.44 juta akan terus menikmati rebat sebanyak 2 sen bagi tempoh Julai hingga Disember 2021,” katanya dalam sidang media khas, hari ini.

Mengulas lanjut, Shamsul Anuar berkata, bermula 1 Julai hingga 31 Disember 2021, Imbalance Cost Pass Through (ICPT) yang perlu diselaraskan adalah berjumlah RM638.98 juta dan ini bermakna bahawa kadar rebat elektrik yang boleh dilepaskan kepada pengguna ialah sebanyak 1.13 berbanding ketika ini 2.00 sen/kWj.


Agong titah rakyat Malaysia di Beirut perlu kekal waspada

KUALA LUMPUR, 5 Ogos – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah rakyat Malaysia di Beirut, Lubnan perlu kekal waspada dan menghubungi Kedutaan Malaysia untuk sebarang bantuan, pertanyaan dan maklumat terkini, selain mematuhi perintah yang dikeluarkan oleh kerajaan Lubnan demi keselamatan diri.

Al-Sultan Abdullah selaku Pemerintah Tertinggi Angkatan Tentera Malaysia turut menasihati anggota tentera Pasukan Pengaman Batalion Malaysia 850-7 (MALBATT 850-7) yang ditempatkan di Lubnan supaya sentiasa waspada terhadap keselamatan diri ketika menjalan tugas dan operasi di negara itu.

“Seri Paduka Baginda menyarankan anggota MALBATT 850-7 supaya berada dalam keadaan siapsiaga untuk memberikan bantuan bencana dan kemanusiaan serta menghadapi sebarang kemungkinan,” menurut Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan hari ini.

Kesemua 850 anggota tentera Pasukan MALBATT 850-7 berada di Lubnan sejak Oktober lepas bagi menyertai misi Pasukan Interim Pertubuhan Bangsa Bersatu (PBB) selama setahun.

Tambahnya, Seri Paduka Baginda amat prihatin terhadap keselamatan rakyat Malaysia di negara Asia Barat berkenaan dan susulan daripada laporan terkini Al-Sultan Abdullah menzahirkan rasa syukur kerana tiada rakyat Malaysia terjejas dan mengalami sebarang kecederaan berikutan letupan itu.

Sehubungan itu, Al-Sultan Abdullah menasihati kakitangan Kedutaan dan pelajar-pelajar Malaysia, supaya sentiasa berwaspada, memantau perkembangan terkini dan berada di dalam rumah untuk mengelakkan sebarang risiko pada keselamatan diri sehingga situasi kembali normal.

“Seri Paduka Baginda mendoakan agar seluruh rakyat Malaysia di Lubnan terus dilindungi daripada semua bentuk ancaman dan kesusahan serta dikurniakan rahmat dan keselamatan,” tambahnya.

Pada petang Selasa, satu letupan kuat berlaku di sebuah gudang di pelabuhan ibu kota Lubnan yang telah meragut lebih 70 nyawa dan mencederakan lebih 3,000 orang.- BERNAMA


‘Media dan Petronas berpisah tiada’

AYER KEROH 5 Disember – Kejohanan Boling Petronas Bersama Media Melaka di Pusat Boling Antarabangsa Melaka (MIBC), di sini, malam ini berlangsung dalam suasana meriah.

Pengurus Besar Petronas Southern Office (PSO) Bahagian Strategi Korporat, Mohd Zaki Mahat berkata, secara keseluruhan seramai 75 peserta termasuk wakil media mengambil bahagian dalam kejohanan itu.

Katanya, objektif program itu adalah untuk merapatkan hubungan antara pengamal media Negeri Melaka dan warga kerja Bahagian Strategi Korporat Petronas Bahagian Selatan.

“Program boling bersama media ini adalah acara tahunan kerana media dan Petronas berpisah tiada. Kita memerlukan rakan-rakan media dalam membantu usaha untuk membuat hebahan produk-produk kami.


‘Sireh pulang ke gagang’

Kuala Lumpur: Bekas Naib Canselor Universiti Teknologi Mara (UiTM) Profesor Emeritus Tan Sri Dr Ibrahim Abu Shah dilantik sebagai Pengerusi Lembaga Pengarah universiti itu, bermula esok.

Berita gembira itu dikongsikan Menteri Pengajian Tinggi Datuk Seri Dr Noraini Ahmad  dan universiti berkenaan menerusi hantaran melalui akaun rasmi Facebook mereka, semalam.

Beliau mengucapkan tahniah kepada Ibrahim, 73, atas pelantikan itu dan menyifatkan bekas Naib Cancelor kedua, UiTM itu tokoh berwibawa bagi menggalas tanggungjawab besar itu.

“Tahniah saya ucapkan kepada Profesor Emeritus Tan Sri Dr Ibrahim Abu Shah atas pelantikan sebagai Pengerusi Lembaga Pengarah Universiti Teknologi Mara (UiTM).

“Saya yakin berbekalkan pengalaman luas dalam dunia pendidikan di negara ini, beliau mampu meneruskan kegemilangan UiTM dalam usaha membantu anak Bumiputera mendapat pendidikan tertinggi dan menghasilkan profesional bersaing di dalam dan luar negara,” katanya.

Noraini berkata, Ibrahim bukan asing dengan universiti itu apabila dilantik sebagai Naib Canselor Kedua UiTM bagi tempoh sembilan tahun bermula pada 1 Januari 2001 dan bersara pada 31 Disember 2009.

Sementara itu, memetik laporan portal berita Harian Metro, pelantikan itu difahamkan bagi tempoh tiga tahun bermula 18 Januari 2021 hingga 17 Januari 2024.

Ibrahim yang juga anak jati Melaka menggantikan pengerusi sebelum ini, Datuk Seri Syed Zainal Abidin Syed Mohamed Tahir yang tamat perkhidmatan kelmarin.


Suami isteri maut kenderaan jatuh gaung

KUANTAN, 12 Jun – Sepasang suami isteri warga emas maut manakala anak lelaki dan menantu mereka cedera selepas kenderaan pacuan empat roda dinaiki empat sekeluarga itu terjunam ke dalam gaung di Kilometer 192.6 Lebuhraya Pantai Timur Fasa Satu (LPT1) di sini, semalam.

Ketua Polis Daerah Kuantan ACP Wan Mohd Zahari Wan Busu berkata mangsa yang maut ialah pesara polis Abd Talib Akob, 73, dan Fauziah Mohd Marzuki, 62, dari Taman Muhibbah, Jerantut.

Nahas pada 5.15 petang semasa hujan lebat itu menyebabkan anak mereka Muhammad Taufik, 34, yang memandu kenderaan parah di kepala manakala isterinya NoorSyafiyana Ahmad Sobri, 34, cedera ringan.

“Kemalangan dipercayai berlaku apabila kenderaan Mitsubishi Triton dinaiki mangsa dari Kuantan menghala ke Jerantut hilang kawalan menyebabkan ia melanggar pembahagi jalan sebelah kiri sebelum terjunam ke dalam gaung,” menurutnya dalam kenyataan di sini.

Dalam insiden berasingan, Ketua Jabatan Siasatan dan Penguatkuasaan Trafik Pahang Superintenden Kamarulzaman Jusoh berkata seorang penyelia Lee Cheng Yik, 22, maut selepas kereta Porsche Macan yang dipandunya terlibat dalam kemalangan membabitkan tiga kenderaan di Kilometer 55.6 Lebuhraya Karak-Kuala Lumpur di Bentong pada 2.30 petang.

Nahas dipercayai berlaku apabila kereta dipandu mangsa dari arah Kuala Lumpur menghala ke Kuantan hilang kawalan semasa cuba memotong sebuah Proton Waja menyebabkan kedua-dua kenderaan berpusing sebelum kenderaan mangsa merempuh Proton Saga FLX yang berada di laluan sama.

“Selepas melanggar kereta Proton Saga FLX, kenderaan mangsa difahamkan terjunam ke lorong jalan keluar sebuah stesen minyak yang berada di lokasi kejadian,” katanya.


Bajet 2023: Sektor pelancongan turut terima tempias

KUALA LUMPUR, 7 Oktober – Kerajaan menyasarkan ketibaan pelancong asing lebih daripada 15 juta pelancong dengan nilai pendapatan RM47.6 bilion pada tahun hadapan.

Menteri Kewangan, Senator Tengku Datuk Seri Utama Zafrul Tengku Abdul Aziz berkata, bagi menggalakkan kerajaan menyediakan insentif sebanyak RM25 Juta dengan menawarkan diskaun, baucar dan rebat sehingga RM100.

“Kerajaan akan menumpukan kepada pelancong bernilai tinggi daripada segmen pasaran khusus atau ‘niche market segment’ seperti ekopelancongan, sukan golf dan skuba serta konvensyen antarabangsa,” katanya.


Agong, Permaisuri zahir takziah kepada keluarga Datuk Sieh Kok Chi

KUALA LUMPUR, 20 Julai – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga Datuk Sieh Kok Chi yang meninggal dunia, Sabtu lepas.

Menerusi catatan di laman Facebook Istana Negara hari ini, Seri Paduka berdua menzahirkan rasa sedih dengan pemergian bekas Setiausaha Agung Majlis Olimpik Malaysia (MOM) itu dan menzahirkan harapan agar seluruh keluarga mendiang sabar dan tabah menghadapi dugaan serta suasana sedih dan pilu ini.

“Seri Paduka Baginda berdua amat menghargai khidmat bakti, jasa dan sumbangan mendiang kepada pembangunan dan kemajuan sukan negara dan juga menyifatkan pemergian mendiang sebagai satu kehilangan besar kepada MOM dan dunia sukan tanah air.

“Sesungguhnya semangat dan usaha besar serta pengorbanan mendiang dalam memikul tanggungjawab dan amanah sewajarnya dijadikan inspirasi kepada semua rakyat,” menurut catatan itu.

Kok Chi, 83, adalah seorang daripada individu bertanggungjawab membangunkan MOM dengan berkhidmat sekian lama sehingga badan induk itu berdiri teguh hingga hari ini.

Penerima Anugerah Tokoh Sukan 2019/2020 itu menawarkan perkhidmatan secara sukarela kepada MOM sejak 1974, dan mendiang pernah berkhidmat dalam pelbagai jawatankuasa dan pasukan petugas badan induk itu sebelum dipilih sebagai Setiausaha Kehormat pada 1992.

Mendiang juga menumpukan kerjayanya kepada MOM tanpa apa-apa imbuhan sepanjang berkhidmat sebagai Setiausaha Kehormat dari 1992 hingga 2013 dan Setiausaha Agung (2013-2015) serta Penolong Setiausaha Agung (2015-2018) badan induk sukan itu.


Agong dan Permaisuri terima menghadap barisan EXCO Melaka

BANDARAYA MELAKA 22 April – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berangkat tiba di Hotel Doubletree bagi menerima menghadap barisan kepimpinan kerajaan negeri.

Ketibaan baginda berdua di perkarangan lobi hotel berkenaan pada jam 12.12 tengah hari disambut Yang di-Pertua Negeri, Tun Seri Setia Mohd Ali Mohd Rustam dan isteri, Toh Puan Asmah Abd Rahman.

Hadir sama menyambut ketibaan pasangan diraja itu, Ketua Menteri Melaka, Datuk Seri Utama Sulaiman Md Ali dan isteri, Datin Seri Utama Munira M Yusop.

Al-Sultan Abdullah dijadual berkenan menunaikan solat Jumaat di Masjid Selat, Melaka bersama Yang di-Pertua Negeri, Tun Seri Setia Mohd Ali Mohd Rustam.

Selain itu Sultan Abdullah dan Tunku Azizah dijadualkan berkenan melawat Bazar Ramadan Peringgit sebelum berangkat menghadiri Majlis Berbuka Puasa di Masjid Al-Azim pada sebelah petang.


Ringgit dijangka didagangkan sederhana kukuh berbanding Dolar AS minggu depan

KUALA LUMPUR, 28 Mei – Ringgit dijangka didagangkan agak positif berbanding dolar AS minggu depan berikutan pasaran pertukaran asing diramal mengalami beberapa pembetulan, menurut penganalisis.

Ketua Ahli Ekonomi Bank Islam Malaysia Bhd Mohd Afzanizam Abdul Rashid berkata perbincangan mengenai kemungkinan berlakunya kemelesetan boleh menyebabkan Rizab Persekutuan Amerika Syarikat (Fed) menyemak semula strategi untuk mengetatkan monetari, terutamanya dalam berdepan gangguan rantaian bekalan.

“Selain itu, data tinjauan seperti Indeks Pengurus Pembelian (PMI) di seluruh dunia dilihat mereda buat seketika pada April, menggambarkan pengukuhan pemulihan ekonomi mungkin mengalami cabaran,” katanya kepada Bernama.

Sementara itu, Rakan Pengurusan SPI Asset Management Stephen Innes berkata unit tempatan dijangka bergerak antara 4.3675 dan 4.3875 minggu depan dengan kecenderungan mengukuh.

“Sekiranya keteguhan pasaran global baru-baru ini berterusan dan harga minyak kekal pada paras tinggi, ringgit berbanding dolar AS boleh diuji pada paras 4.37 minggu depan,” katanya.

Selain itu, beliau menambah satu lagi kenaikan disebabkan minyak dijangkakan berlaku minggu depan selepas sidang kemuncak Kesatuan Eropah mengenai sekatan ke atas minyak dan gas Rusia.

Bagi minggu baru berakhir, pergerakan ringgit berbanding dolar AS mengalami turun naik, dipengaruhi oleh yuan China, sentimen yang rapuh akibat persekitaran kadar faedah global, prospek ekonomi yang tidak meyakinkan serta harga minyak yang lebih tinggi.

Ringgit susut berbanding dolar Singapura kepada 3.1962/1982 daripada 3.1845/1879 pada minggu sebelumnya dan lemah berbanding pound Britain kepada 5.5170/5201 daripada 5.4732/4782 minggu lepas.


Paya Lebar, macam-macam ada

AYER LIMAU 13 Januari – Wajah baharu Paya Lebar, Ramuan China Besar, Masjid Tanah yang dijenamakan semula sebagai lokasi eko pelancongan mula mendapat perhatian pelbagai pihak.

Usaha Kerajaan Negeri itu diyakini mampu mencapai objektif utamanya iaitu membawa limpahan ekonomi kepada penduduk khususnya nelayan sungai pengusaha produk makanan tempatan kini mula merasai impak pembangunan dijalankan.

Nelayan tempatan Abd Maulud Idris, 61, ketika ditemui berkata trasformasi dilakukan Kerajaan Negeri itu mampu menjadikan Paya Lebar sebagai sebuah lokasi pelancongan terkemuka Malaysia tidak lama lagi.

Dia yang sudah 30 tahun menjadi nelayan berasa amat bangga dengan perubahan fizikal Paya Lebar dijayakan menerusi fasa satu projek itu.

“Saya tidak sabar untuk lihat pembangunan fasa kedua, syukur alhamdulillah. Pembangunan ini secara simbolik memartabatkan kami sebagai nelayan yang sekian lama menghidupkan sungai ini.

“Jika sudah dibuka kepada orang ramai kelak, saya yakin kami nelayan juga akan menikmati limpahan ekonomi. Saya harap lebih banyak jeti baharu dibina, hasil tangkapan sungai boleh ditambah nilai jika diproses menjadi pelbagai produk makanan,” katanya ketika ditemui, di sini, semalam.

Projek siap sepenuhnya bulan lalu itu membabitkan pembinaan empat jeti dan laluan pejalan kaki sepanjang 100 meter yang menelan kos RM2.6 juta.

Sementara itu, Pengerusi Persatuan Nelayan Paya Lebar, Mohd Nor Ibrahim, 64, berkata, usaha itu bakal merancakkan lagi lokasi berkenaan yang sebelum ini tersohor dengan aktiviti memancing udang galah dan sumber produk ikan air tawar.

“Bagi yang mahukan kelainan Paya Lebar adalah tempatnya. Memang menarik kerana sungai ini adalah habitat hidupan eksotik seperti buaya tembaga, reptilia termasuk ular sawa dan pada waktu malam suasananya indah dengan kerdipan cahaya kunang-kunang,” katanya.


Najib tolak tawaran ‘hadiah’ RM100 juta

BANDARAYA MELAKA 19 Nov – Bekas Perdana Menteri Datuk Seri Najib Tun Razak menolak ganjaran hadiah berupa sebidang tanah dan rumah daripada kerajaan bernilai RM100 juta.

Katanya, beliau turut meminta Perdana Menteri, Datuk Seri Ismail Sabri Yaakob untuk mengkaji semula Akta Saraan Bekas Perdana Menteri 1980 yang telah digubal pada tahun 2003.

“Ya saya menolak tawaran tersebut tetapi saya mencadangkan dikaji semula peruntukkan ini untuk semua bekas Perdana Menteri dan peruntukkan telah diluluskan zaman Tun Dr Mahathir menjadi Perdana Menteri.

“Memandangkan isu ini mencetuskan suasana tidak selesa ramai pihak, saya mencadangkan kepada Perdana Menteri untuk melihat semula peruntukkan kelayakan ini untuk semua bekas Perdana Menteri termasuk selepas saya.

“Permohonan ini berdasarkan Akta Saraan Bekas Perdana Menteri 1980 yang mana akta tersebut telah diubah suai diperbaiki pada tahun 2013,” jelasnya dalam satu sidang media di sebuah Hotel di Bandaraya Melaka hari ini.

“Biarpun saya bukan calon di PRN Melaka atau Presiden UMNO mahupun Pengerusi BN. Oleh itu saya membuat keputusan utuk menolak tawaran tersebut, walaupun secara prinsipnya ia berdasarkan kelayakan semua bekas PM.


Setapak dikenal pasti lubuk doktor gigi palsu – Khairy

KLANG, 4 Oktober – Kementerian Kesihatan (KKM) mengenal pasti Setapak menjadi lubuk bagi kegiatan doktor gigi palsu atau tidak bertauliah yang dilihat semakin meningkat dan aktif mempromosikan perkhidmatan mereka menerusi media sosial.

Menteri Kesihatan Khairy Jamaluddin berkata KKM memandang serius perkara itu dan menerusi Akta Pergigian 2018 yang dikuatkuasakan pada 1 Jan lepas, sebanyak 10 serbuan telah dilakukan KKM ke atas premis pergigian tidak bertauliah di seluruh negara setakat ini.

“Kita berharap orang ramai yang mempunyai maklumat mengenai doktor gigi tanpa tauliah ini, boleh kemukakan (maklumat) kepada KKM untuk kita lakukan serbuan. Saya beri jaminan sekiranya kita mendapat apa-apa laporan, pihak berkuasa akan terus membuat serbuan,” katanya pada sidang media selepas melawat Klinik Pergigian Bandar Botanik di sini hari ini.

Beliau berkata pengamal perubatan pergigian haram yang didapati bersalah, boleh dikenakan denda maksimum RM300,000 atau dipenjarakan sehingga enam tahun atau kedua-duanya di bawah Akta Pergigian 2018.

Mengulas mengenai lawatan itu, Khairy berkata Klinik Pergigian Bandar Botanik kini dalam proses pelaksanaan Proof of Concept (POC) untuk Projek Rintis Penghasilan Gigi Palsu (Dentur) menggunakan teknologi 3D.

Projek itu adalah yang pertama seumpamanya dijalankan KKM bagi memperkenalkan teknologi terkini pembuatan gigi palsu kepada anggota pergigian KKM serta mempercepatkan penghasilan dentur.

“Menerusi projek rintis ini juga, dijangkakan penghasilan dentur pada masa hadapan dapat ditingkatkan daripada purata 90 unit kepada 300 unit sebulan bagi setiap klinik pergigian yang dilengkapi dengan teknologi 3D ini.

“Kekerapan lawatan pesakit untuk pembuatan dentur turut dapat dikurangkan kepada dua kali lawatan sahaja berbanding lima kali lawatan yang menggunakan kaedah konvensional,” katanya.

Khairy berkata projek itu bermula pada 15 Ogos lepas dan akan dilaksanakan selama tiga bulan hingga 15 Nov di dua fasiliti kesihatan pergigian iaitu Klinik Pergigian Bandar Botanik dan Klinik Pergigian Kuala Lumpur.


Tun Ariffin dilantik Pengerusi Majlis Penasihat AIAC

KUALA LUMPUR 22 April. – Bekas Ketua Hakim Negara Tun Arifin Zakaria dilantik sebagai Pengerusi Majlis Penasihat Pusat Timbang Tara Antarabangsa Asia (AIAC) bagi tempoh dua tahun, berkuat kuasa 1 April lalu.

Menteri di Jabatan Perdana Menteri (Parlimen dan Undang-Undang) Datuk Takiyuddin Hassan berkata, turut dilantik sebagai ahli majlis itu ialah Peguam Negara Tan Sri Idrus Harun, Tan Sri Sulong Matjeraie, Datuk Dr Prasad Sandosham Abraham, Raja Datuk Ahmad Mohzanuddin Shah Raja Mohzan, Datuk Nitin Nadkarni dan Dr Wafi Nazrin Abdul Hamid.

“Turut dilantik ahli Majlis Penasihat AIAC itu ialah Tan Swee Im, Prof. Doug Jones AO (Australia), Dr. Hassan Arab (Emiriah Arab Bersatu), Monica Feria Tinta (United Kingdom), Khawar Qureshi QC (United Kingdom) dan Vyapak Desai (India),” katanya dalam kenyataan hari ini.

Takiyuddin berkata ahli majlis itu berperanan menentukan strategi dan pelan tindakan bagi memperkukuh AIAC serta meningkatkan aktiviti pusat tersebut di samping membantu Pengarah AIAC Tan Sri Suriyadi Halim Omar.

Beliau menjelaskan pelantikan Ahli Majlis Penasihat AIAC dari dalam dan luar negara itu dibuat berdasarkan kepakaran dan pengalaman luas individu berkenaan dalam industri Penyelesaian Pertikaian Alternatif (ADR) di negara masing-masing.

Takiyuddin turut berharap AIAC akan meneruskan kecemerlangan sebagai sebuah institusi ADR dan pusat timbang tara yang unggul serta terkemuka di dunia dengan pelantikan ahli Majlis Penasihat AIAC tersebut.


Penghantar makanan ‘miang’ didenda RM7,000, rakam video bawah skirt wanita

KAJANG 25 Feb – Tindakan seorang penghantar makanan merakam video dengan meletakkan telefon bimbitnya di bawah skirt seorang wanita, membawa padah apabila dia didenda RM7,000 oleh Mahkamah Majistret, di sini, hari ini.

Majistret Muhammad Noor Firdaus Rosli menjatuhkan hukuman itu terhadap Shahidan Mohammad, 46, selepas dia mengaku bersalah dan memerintahkan tertuduh dipenjara dua bulan jika gagal membayar denda.

Shahidan didakwa melakukan kesalahan itu ke atas mangsa berusia 38 tahun di dalam lif sebuah pangsapuri di Bandar Damai Perdana, di sini, pada 9 malam, 20 Februari lalu.

Dia dituduh mengikut Seksyen 509 Kanun Keseksaan yang membawa hukuman penjara maksimum lima tahun atau denda atau kedua-duanya jika sabit kesalahan.

Berdasarkan fakta kes, ketika mangsa berada di dalam lif bersama tertuduh yang juga penghuni pangsapuri berkenaan, dia merasakan lelaki terbabit mencubit pahanya.

Curiga dengan tindakan lelaki itu, mangsa telah mengekori lelaki tersebut sehingga ke rumahnya dan meminta pihak pengurusan menunjukkan rakaman kamera litar tertutup (CCTV) sebelum mendapati lelaki itu telah merakam video dengan meletakkan telefon bimbitnya di bawah skirt mangsa.

Terdahulu, Timbalan Pendakwa Raya Muhammad Hairuliqram Hairuddin memohon mahkamah menjatuhkan hukuman setimpal sebagai pengajaran mengambil kira tindakan lelaki itu jelas tidak menghormati dan mengganggu kesantunan seseorang wanita.

Peguam S.Priyalatha yang mewakili tertuduh bagaimanapun memberitahu anak guamnya memohon maaf kepada mangsa dan semua pihak serta merayu hukuman ringan kerana perlu menyara isteri yang bekerja sebagai kerani serta enam anak berusia antara lima hingga 17 tahun.


Minta suapan RM80,000: Penolong jurutera direman 4 hari

SHAH ALAM, 18 Mei – Seorang penolong jurutera di sebuah agensi kerajaan direman empat hari bermula hari ini bagi membantu sisasatan berhubung kes meminta suapan berjumlah kira-kira RM80,000.

Perintah reman terhadap lelaki berusia 35 tahun itu dikeluarkan Majistret Fatina Amyra Abdul Jalil mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009.

Suspek ditahan oleh sepasukan pegawai SPRM Selangor setelah menerima wang tunai RM10,000 daripada seorang individu lain di sebuah restoran di Bangi kira-kira jam 4 petang semalam.


Netherlands detects 13 cases of COVID-19 Omicron variant

ANKARA Nov 29 – The Netherlands detected 13 cases of the Omicron COVID-19 variant, first reported in South Africa, health authorities said on Sunday.

The Netherlands’ National Institute for Public Health and the Environment (RIVM) said that the people with the Omicron variant came from South Africa to the Netherlands on Friday.

In a statement, the RIVM said 624 passengers returning from South Africa were tested for the coronavirus by the municipal health service in the northwestern Kennemerland region, reported Anadolu Agency (AA).

“The passengers were tested at Schiphol Airport and 61 of them tested positive for COVID-19. These test samples were sent to RIVM National Institute for Public Health and the Environment for further analysis to determine which variant of the coronavirus was involved,” it added.

“Initial results from genome sequencing showed the Omicron variant (B.1.1.529) in 13 of the samples from the positive tests. Sequencing has not been completed yet. It is possible that the new variant will be found in more test samples,” it added.

This week, South African scientists announced that they had discovered the Omicron variant, which has several mutations that may carry the risk of reinfection.

The same variant was also detected in neighbouring Botswana, as well as Hong Kong, and was first detected on Nov 12-22 before being announced on Thursday.

Several countries around the world have now banned flights from over half a dozen Southern African nations, including South Africa, Namibia, Botswana, Zimbabwe, Mozambique, Lesotho, and Eswatini, over fears of the new variant.- BERNAMA


Tok Ajak ‘payung’ petrol percuma

TELOK MAS 2 Januari – Seramai 2,000 penunggang motosikal sekitar Telok Mas, di sini, menerima petrol percuma menerusi Program Isi Minyak Motor Percuma Dun Telok Mas, hari ini.

Ahli Dewan Undangan Negeri (Adun) Telok Mas, Datuk Abdul Razak Abdul Rahman berkata, program selama tujuh jam yang berakhir 5 petang tadi mendapat sambutan menggalakkan dari kalangan penduduk.

“Saya anjurkan program isi minyak percuma ini, adalah untuk meringankan beban ibu bapa yang akan mula hantar anak-anak ke sekolah esok.

Beliau yang juga Exco Pembangunan Luar Bandar, Pertanian dan Industri Asas Tani negeri akan terus bersikap terbuka dan tidak memilih sesiapa dalam berkhidmat kepada rakyat.


PM, jemaah menteri kekal jalan kuasa eksekutif persekutuan

KUALA LUMPUR 9 Julai – Perdana Menteri Tan Sri Muhyiddin Yassin dan Jemaah Menteri sedia ada masih kekal untuk terus menjalankan kuasa eksekutif Persekutuan, kata Peguam Negara Tan Sri Idrus Harun.

Menerusi kenyataan semalam, beliau menjelaskan buat masa ini, kerajaan tidak mempunyai apa-apa fakta jelas yang menunjukkan perdana menteri tidak lagi mendapat kepercayaan majoriti Ahli-Ahli Dewan Rakyat.

“Berdasarkan Perkara 43(2)(a) Perlembagaan Persekutuan, penentuan sama ada seseorang itu mendapat kepercayaan majoriti Ahli-Ahli Dewan Rakyat hendaklah ditentukan oleh Ahli-Ahli Dewan Rakyat sendiri dan bukan melalui kenyataan oleh sesuatu parti politik ataupun mana-mana pemimpin parti politik,” katanya.

Beliau berkata demikian bagi merujuk kepada kenyataan media yang dikeluarkan oleh Presiden UMNO Datuk Seri Dr Ahmad Zahid Hamidi awal pagi semalam.

Menurut Peguam Negara, kenyataan itu merupakan kenyataan daripada suatu parti komponen yang membentuk Kerajaan sedia ada yang telah dilantik oleh Yang di-Pertuan Agong menurut Perkara 43(1) dan (2) Perlembagaan Persekutuan.

Mesyuarat Majlis Tertinggi UMNO yang berlangsung secara maya selama lebih empat jam malam tadi memutuskan untuk menarik balik dan menamatkan sokongan serta-merta terhadap Muhyiddin.

Ahmad Zahid berkata keputusan itu dicapai susulan kegagalan kerajaan Perikatan Nasional (PN) memenuhi tujuh prasyarat yang ditetapkan UMNO sewaktu Muhyiddin menjadi Perdana Menteri pada 1 Mac 2020.


Duta besar Malaysia: Pelantikan Tajuddin dapat persetujuan Indonesia

PUTRAJAYA, 18 Mei – Pelantikan Ahli Parlimen Pasir Salak Datuk Seri Tajuddin Abdul Rahman sebagai Duta Besar Malaysia ke Indonesia yang baharu telah mendapat persetujuan Presiden Indonesia Joko Widodo (Jokowi), kata Perdana Menteri Datuk Seri Ismail Sabri Yaakob.

“Kita telah setuju lantik (Tajuddin sebagai duta) dan Indonesia juga setuju,” katanya mengulas reaksi beberapa pihak berhubung pelantikan Tajuddin itu ketika  ditemui pemberita pada majlis sambutan Aidilfitri Jabatan Perdana Menteri (JPM) di Puspanitapuri di sini hari ini.


Kerajaan diminta pertimbang bantuan khas kepada pesawah

JOHOR BAHRU 9 Jun – Kerajaan perlu mempertimbang pemberian bantuan khas kepada pesawah yang berdaftar memandangkan penularan pandemik COVID-19 telah menjejaskan pendapatan mereka.

Pengerusi Pertubuhan Gerak Tani Negeri Johor Datuk Mazlan Aliman berkata mereka yang wajar menerima bantuan ialah pesawah padi jelapang atau luar jelapang yang berdaftar dengan Skim Baja Padi Kerajaan Persekutuan (SBPKP) dan Skim Subsidi Baja Padi dan Racun Padi Bukit (SBPRP) di bawah Kementerian Pertanian dan Industri Makanan (MAFI).

Beliau berkata kerajaan juga digesa mengkaji semula skop Tabung Bencana Tanaman Padi yang hanya memberi pampasan kepada pesawah bagi bendang rosak akibat banjir dan proses taksirannya memakan masa antara empat hingga enam bulan.

“Ia turut memberi kesan emosi mendalam kepada pesawah sehingga ada yang mengambil keputusan untuk bersara daripada mengusahakan bendang, menukar jenis tanaman dan tidak kurang juga yang bertindak menjual bendang mereka sekali gus memaksa kerajaan meningkatkan import beras,” menurutnya dalam kenyataan hari ini.

Mazlan juga berkata pemberian bantuan itu boleh dibuat secara sekali beri atau bulanan mengikut kadar yang munasabah dengan mempertimbang pergorbanan golongan pesawah.

“Yang paling utama, bantuan khas akan memberi sedikit kelegaan dan motivasi buat pesawah sebagai tanda keprihatinan kerajaan kepada golongan itu, yang juga merupakan petugas barisan hadapan kepada keselamatan bekalan makanan negara,” katanya.


Peristiwa hitam ketika Op Daulat tidak patah semangat Hasnal terus berbakti

MELAKA 25 Mac. – Peristiwa hitam ketika bertugas dalam insiden serangan hendap penceroboh dari selatan Filipina di Kampung Simunul, Semporna, Sabah pada 2 Mac 2013 masih segar dalam ingatan DSP Mohamad Hasnal Jamil.

Biarpun lapan tahun berlalu, malah parut akibat kecederaan parah terkena tiga tembakan dan enam tetakan daripada musuh kekal berbekas hingga kini, ia tidak pernah mematahkan semangat juang pegawai berusia 39 tahun itu untuk terus berbakti kepada tanah air.

“Sebagai anggota pasukan keselamatan yang telah berjanji taat setia, tanggungjawab menjaga keselamatan dan kedaulatan negara adalah satu keutamaan yang perlu dipertahankan walaupun nyawa jadi taruhan.

“Saya memikirkan negara lebih daripada segalanya kerana polis juga merupakan benteng negara. Kita hanya ada satu sahaja negara dan siapa lagi yang akan pertahankan kalau bukan kita sendiri,” katanya ketika ditemui pada sambutan peringatan Hari Polis ke-214 Kontinjen Melaka di Ayer Keroh, di sini hari ini.

Beliau merupakan penerima tunggal sumbangan Tabung Amanah Perwira dan Pertahanan Negara (TAPPN) di negeri ini yang disampaikan oleh Ketua Polis Melaka Datuk Abdul Majid Mohd Ali.

Beliau yang bertugas di Cawangan Khas Bukit Aman ketika itu telah dihantar bagi membuat tinjauan dan melawan musuh di perkampungan air tersebut selepas perancangan awal penceroboh yang berusaha untuk menawan Ibu Pejabat Polis Daerah (IPD) Semporna berjaya dihidu.

Mengimbas kembali berdepan detik mencemaskan ketika menyertai Op Daulat di pantai timur Sabah itu, Mohamad Hasnal berkata pada kejadian kira-kira 7.30 malam, berlaku pertempuran dan berbalas tembakan yang dimulai pihak musuh tanpa henti selama 15 minit.

“Dalam keadaan saya dan ketua Allahyarham Superintendan Ibrahim Lebar yang telah cedera parah, saya ada bertanya kepada arwah mengenai situasi semakin meruncing dan katanya kepada saya, kita lawan.

“Jadi, kami lawan dan saya lihat satu per satu rakan seperjuangan gugur, termasuk Allahyarham tuan Ibrahim yang cedera ditembak di tepi saya. Saya cuba membantunya apabila melihatnya masih hidup dan beliau sendiri tetap cuba gagahkan diri berusaha melawan musuh sebelum akhirnya tertewas,” katanya.

Malah, Mohamad Hasnal sendiri yang ketika itu turut cedera parah akibat ditetak pada kepala dan kedua-dua lengan sebelum ditembak di kedua belah tangan dan perut sehingga menembusi belakang badan tetap berjuang habis-habisan melawan musuh.

“Mereka (penceroboh) dakwa, mereka mahu ambil hak mereka semula tetapi Sabah adalah sebahagian daripada negara kita. Jadi, saya dan pasukan tekad menghalang pencerobohan itu yang merupakan pencabulan kepada kedaulatan negara.

“Saya berserah ketika itu tetapi syukur alhamdulillah masih diberi peluang menikmati kehidupan hingga kini,” katanya yang menerima tiga bulan rawatan akibatan kecederaan tersebut.


Aaron-Woi Yik terima ‘durian runtuh’ RM500,000

KUALA LUMPUR, 7 Sept – Beregu lelaki nombor satu negara, Aaron Chia-Soh Wooi Yik hari ini menerima insentif berjumlah RM500,000 atas kejayaan mereka merangkul gelaran dunia sulung buat Malaysia, baru-baru ini.

Presiden Persatuan Badminton Malaysia (BAM) Tan Sri Mohamad Norza Zakaria berkata daripada jumlah itu, mereka menerima RM250,000 setiap seorang daripada badan induk berkenaan serta beberapa penaja rasmi lain.

Beliau berkata kejayaan mengharumkan nama negara di persada antarabangsa selain menamatkan penantian Malaysia melahirkan juara dunia adalah sesuatu yang perlu dihargai dan berharap lebih ramai atlet muda negara mampu mengikut jejak langkah gandingan ranking kelima dunia itu.

“Kita berada di sini untuk meraikan kejayaan Aaron dan Wooi Yik kerana pencapaian mereka benar-benar cemerlang dan mereka berhak mendapat ganjaran hari ini, saya pasti akan ada banyak lagi (insentif).

“Saya juga berbesar hati untuk mengumumkan bahawa mereka telah memperbaharui kontrak sehingga penghujung 2024 dan mereka akan terus memberikan yang terbaik demi kegemilangan negara untuk layak ke Olimpik Paris 2024,” katanya kepada pemberita di Akademi Badminton Malaysia (ABM), Bukit Kiara di sini hari ini.

Dalam pada itu, Wooi Yik berkata pemberian insentif berkenaan melonjak semangat beliau untuk memastikan slot layak ke Sukan Olimpik 2024 dapat dicapai dengan sokongan dan dorongan badan induk, penaja dan rakyat Malaysia.

Beliau berkata mereka kini sudah kembali menjalani latihan sejak Isnin lepas (5 Sept) untuk meningkatkan tahap ketahanan fizikal dan mental ketika berada dalam gelanggang sebagai persiapan menyertai kejohanan akan datang.

Sementara itu, Aaron mengucapkan terima kasih kepada semua pihak yang mempercayai kebolehan mereka dan akan terus mempamerkan corak permainan bermutu tinggi.

Pada 28 Ogos lepas, Aaron-Wooi Yik menewaskan juara dunia tiga kali, Mohammad Ahsan-Hendra Setiawan dari Indonesia 21-19, 21-14 untuk menamatkan penantian 45 tahun Malaysia meraih gelaran di kejohanan dunia yang berlangsung di Tokyo, Jepun, sekali gus menjadi wakil negara pertama memenangi pertandingan berprestij itu. – BERNAMA


Hentikan ‘percaturan dan permainan’ harga ayam – Mafi

KUALA TERENGGANU, 23 Mei – Para pemain industri ternakan ayam di negara ini diingatkan supaya tidak meneruskan ‘percaturan dan permainan’ harga melalui pengurangan bekalan ayam di pasaran dengan pelbagai alasan kerana tindakan itu sangat membebankan rakyat ketika ini.

Timbalan Menteri Pertanian dan Industri Makanan II Datuk Dr Nik Muhammad Zawawi Salleh berkata masalah kekurangan bekalan ayam di pasaran ketika ini tidak sepatutnya berlaku kerana pada asasnya, bekalan untuk pasaran tempatan adalah sangat mencukupi.

“Bila dikatakan berlaku bekalan ayam tidak mencukupi, ini bermaksud ada benda-benda tak betul yang wujud… Tidak dinafikan memang ada penyakit ayam dan beratnya tidak sesuai untuk dijual, namun situasi itu sentiasa berlaku sepanjang masa,” katanya kepada pemberita pada majlis sambutan Aidilfitri Lembaga Kemajuan Ikan Malaysia (LKIM) Terengganu di sini, hari ini.

Menurut beliau, pihaknya juga sedang bekerjasama dengan Kementerian Perdagangan Dalam Negeri dan Hal Ehwal Pengguna untuk meneliti mengapa perkara itu berlaku dan berharap pemain dalam industri ayam di negara ini dapat bersama-sama kerajaan membantu rakyat.

“Katakan contoh sebelum ini untung untuk seekor ayam ialah RM2, apa salahnya dalam situasi sukar ini mereka ambil untung RM1 namun konsisten untuk ternak ayam secara berpanjangan dan jangan ada percaturan harga,” katanya.


Lebih 18 juta populasi dewasa lengkap vaksinasi COVID-19

KUALA LUMPUR 23 Sept – Seramai 18,964,474 individu atau 81 peratus daripada populasi dewasa di negara ini telah melengkapkan suntikan vaksin COVID-19 setakat semalam.

Berdasarkan perincian yang dikongsi di portal COVIDNOW hari ini, Kementerian Kesihatan (KKM) memaklumkan setakat semalam juga, sebanyak 93.3 peratus atau 21,847,551 individu daripada populasi dewasa sudah menerima sekurang-kurangnya satu dos vaksin.

Sebanyak 321,342 dos suntikan vaksin turut diberikan semalam melibatkan 30,860 dos pertama dan 197,994 dos lengkap, menjadikan jumlah kumulatif pemberian dos vaksin menerusi Program Imunisasi COVID-19 Kebangsaan (PICK) adalah sebanyak 41,247,271 dos.

Sementara itu, sebanyak 487 kes kematian akibat COVID-19 dilaporkan setakat pukul 11.59 malam tadi (22 Sept), meningkat berbanding 334 kes kematian dilapor pada Selasa.

Bagaimanapun, daripada 487 kematian baharu itu, hanya tujuh kes adalah kematian sebenar yang dilaporkan berlaku semalam (22 Sept) manakala selebihnya adalah pelaporan kes kematian tertunggak dan angka boleh berubah sekiranya terdapat kes kematian yang dikemas kini.

Sejumlah 178 kes kematian direkodkan di Selangor; Sabah (87); Johor (63); Kuala Lumpur (44); Pulau Pinang (36); Kelantan (26); Perak (18); Kedah (14); Melaka, Negeri Sembilan dan Pahang (masing-masing lima); Terengganu (tiga); Perlis (dua) dan Sarawak (satu), manakala tiada kematian di Labuan dan Putrajaya.


PBB perlukan pembaharuan, tingkat keberkesanan- Ismail Sabri

KUALA LUMPUR 26 Sept. – Pertubuhan Bangsa-Bangsa Bersatu (PBB) perlukan pembaharuan untuk mengukuhkan lagi keberkesanannya selepas melalui perubahan ketara sejak badan dunia itu wujud 75 tahun lalu, kata Perdana Menteri Datuk Seri Ismail Sabri Yaakob.

Beliau berkata pembaharuan juga diperlukan untuk menjadikan badan dunia itu lebih telus dan meningkatkan lagi kredibilitinya, katanya dalam ucapan sulungnya pada Debat Umum Sesi ke-76 Perhimpunan Agung Pertubuhan Bangsa-Bangsa Bersatu (UNGA) di New York semalam.

“Untuk itu kita mesti bekerjasama mereformasi organisasi dan kita berharap negara anggota akan menunjukkan keterbukaan, fleksibiliti dan keazaman politik demi kepentingan keamanan, keselamatan dan kemakmuran antarabangsa,” katanya.


Pelancongan Melaka diteruskan – Saari

AYER KEROH 5 Okt. – Biarpun kemelut politik melanda Negeri Melaka, namun sektor pelancongan negeri perlu diteruskan dan bukannya menjadi medan pergolakan politik.

Pengurus Besar Bahagian Promosi Pelancongan (BPP) negeri Saari Basiron berkata, pergolakan itu tidak perlu dicampur adukkan dengan sektor pelancongan Melaka memandangkan negeri ini baharu kembali ‘bernafas’.

“Bagi saya ada kebaikan dan keburukan, kita kalau boleh mahukan satu situasi yang gerenti selamat juga, tapi kita tahu ada pergolakan politik dan sebagainya.

“Bagi saya kita jalan kerja macam biasa, kita memang mengharapkan orang datang Melaka, kalau boleh kita tak nak sentuh pasal politik,” katanya kepada MHI.

“Sektor pelancongan berjalan seperti biasa dan kita harapkan rentas negeri akan diumumkan tidak lama lagi bila kita dah mencapai 90 peratus dewasa.

“Kita ini bersedia untuk menerima pelancong dengan prosedur operasi standard (SOP) yang ditetapkan, tiada masalah untuk pelancong datang melancong ke Melaka selagi ikut SOP,” katanya.


IPT tidak dibenar naikkan yuran – KPT

KUALA LUMPUR, 30 April – Institut pengajian tinggi (IPT) tidak dibenarkan menaikkan yuran pengajian berdasarkan keputusan Kementerian Pengajian Tinggi (KPT) yang menetapkan moratorium ke atas kenaikan yuran sejak semester kedua sesi akademik 2019/2020 susulan pandemik COVID-19.

“Sumber kewangan yang disediakan oleh kerajaan masih mampu untuk membolehkan UA melaksanakan tanggungjawab dalam memberikan pendidikan kepada warganegara,” menurut kenyataan itu.

Kenyataan itu memaklumkan KPT menetapkan moratorium ke atas yuran pengajian bagi IPT atas dasar keprihatinan dan cakna kebajikan rakyat khususnya para pelajar ketika negara baru sahaja memasuki Fasa Peralihan Ke Endemik.  – BERNAMA


Peguam Najib bantah Hakim Mahkamah Rayuan anggotai panel dengar semakan

PUTRAJAYA, 19 Jan – Peguam utama Datuk Seri Najib Tun Razak memulakan prosiding permohonan bekas perdana menteri itu untuk menyemak semula keputusan Mahkamah Persekutuan terdahulu yang mengekalkan sabitan serta hukuman kerana menyeleweng RM42 juta dana SRC International Sdn Bhd dengan membantah panel hakim hari ini.

Tan Sri Muhammad Shafee Abdullah membantah hakim Mahkamah Rayuan Datuk Abu Bakar Jais menganggotai panel hakim yang bersidang di Mahkamah Persekutuan bagi mendengar permohonan semakan itu.

Peguam itu berkata Abu Bakar tidak seharusnya menganggotai panel yang mendengar permohonan tersebut dan mahu hakim itu menarik diri atas alasan hanya hakim Mahkamah Persekutuan yang sepatutnya mendengar permohonan semakan itu.

Muhammad Shafee berkata mengikut Seksyen 74 Akta Mahkamah Kehakiman 1974, komposisi hakim Mahkamah Persekutuan mestilah terdiri daripada semua hakim Mahkamah Persekutuan.

Timbalan Pendakwa Raya Datuk V. Sithambaram berkata hakim Mahkamah Rayuan dibenarkan bersidang di Mahkamah Persekutuan di bawah Perkara 122 (2) Perlembagaan Persekutuan.

Abu Bakar antara panel lima hakim yang diketuai Hakim Besar Sabah dan Sarawak Datuk Abdul Rahman Sebli untuk mendengar permohonan semakan Najib itu.

Hakim lain dalam panel itu ialah hakim Mahkamah Persekutuan Datuk Vernon Ong Lam Kiat, Datuk Rhodzariah Bujang dan Datuk Nordin Hassan.

Najib sedang berusaha untuk membatalkan keputusan yang dibuat oleh lima hakim Mahkamah Persekutuan yang diketuai oleh Ketua Hakim Negara Tun Tengku Maimun Tuan Mat pada 23 Ogos tahun lepas dalam mengekalkan sabitan dan hukuman penjara 12 tahun dan denda kerana menyeleweng RM42 juta dana SRC International.

Sithambaran berhujah bahawa Ketua Hakim Negara telah memenuhi keperluan Perkara 122 Perlembagaan Persekutuan dengan pemilihan Abu Bakar menganggotai panel hakim itu.


Hadkan aktiviti di lokasi berisiko pada sebelah petang

KUALA LUMPUR, 22 Mac – Orang ramai perlu mengehadkan aktiviti di lokasi berisiko seperti tepi sungai pada sebelah petang berikutan ribut petir sering berlaku pada masa ini, kata Ketua Pengarah Jabatan Meteorologi Malaysia (MetMalaysia) Muhammad Helmi Abdullah.

Beliau berkata mereka yang ingin turun ke laut atau berkunjung ke pulau peranginan pula perlu peka dengan amaran angin kencang dan laut bergelora yang dikeluarkan MetMalaysia bagi membolehkan perjalanan dirancang sebaiknya.

“Maklumat mengenai angin kencang dan laut bergelora adalah penting bagi mereka yang ingin melakukan perjalanan di laut bagi mengelak kes pelancong terperangkap di pulau peranginan. Pastikan mendapat maklumat sahih daripada MetMalaysia,” katanya dalam program Ruang Bicara bertajuk” Amaran Awal dan Tindakan Awal” terbitan Bernama TV malam ini (tadi).

Menurut Muhammad Helmi, amaran ribut kencang dan laut bergelora boleh dikeluarkan lebih awal berbanding amaran hujan lebat dan ribut petir yang hanya dapat dikesan imej radar selepas pembentukan awan dikesan atau ribut petir sudah pun bermula di sesebuah lokasi.

Terdapat kekangan untuk keluarkan amaran ribut petir lebih awal kerana belum ada teknologi yang boleh mengesan dengan tepat di mana ribut petir akan berlaku, katanya.

Beliau berkata bagi kejadian tanah runtuh, amaran awal agak sukar dikeluarkan kerana terdapat beberapa faktor yang menyebabkan ia berlaku termasuk faktor geologi dan hujan lebat.

“Oleh itu penduduk di kawasan berisiko perlu sentiasa peka dengan amaran ribut petir yang dikeluarkan MetMalaysia dan perlu sentiasa mengambil tahu keadaan persekitaran mereka sebagai langkah berjaga-jaga,” kata Muhammad Helmi.

Beliau berkata sempena Hari Meteorologi Sedunia esok, MetMalaysia komited untuk meningkatkan kesedaran awam supaya mereka peka dengan keadaan cuaca ekstrem, gempa bumi dan tsunami.

Pelbagai promosi kesedaran awam akan dilaksanakan kepada orang ramai untuk meningkatkan pengetahuan masyarakat mengenai perkhidmatan yang disediakan oleh MetMalaysia, katanya. – BERNAMA


Masukkan dos penggalak dalam senarai persiapan Aidilfitri

Pada bulan lepas Perdana Menteri Datuk Seri Ismail Sabri beri jaminan bahawa kerajaan tidak akan melaksanakan kembali Perintah Kawalan Pergerakan (PKP) dan sekatan perjalanan rentas negeri dan daerah yang menghalang orang ramai untuk pulang ke kampung bagi sambutan Aidilfitri pada Mei nanti.

Baru-baru ini sekali lagi Perdana Menteri ulangi jaminan tersebut, dalam erti kata lain selamatlah kita dari meraikan hatrik menyambut keheningan 1 Syawal hanya di dalam rumah sahaja seperti dua tahun berturut-turut sebelum ini.

Jaminan terbaru daripada PM itu meredakan hati umat Islam di Malaysia yang khuatir jika kempunan buat kesekalian kalinya berhari raya di kampung halaman apabila melihatkan kes jangkitan COVID-19 kembali meningkat secara mendadak.

Pada Rabu misalnya negara mencatatkan bilangan kes tertinggi dalam tempoh lima bulan ini iaitu 27,831 kes. Dari angka tersebut 97 kes (0.35 peratus) adalah ketegori 3,4 dan 5 manakala 27,734 (99.65 peratus) lagi adalah terdiri daripada kategori 1 dan 2.

Ditambah pula dengan pelaksanaan Pilihanraya Negeri (PRN) Johor yang bakal diadakan pada 12 Mac hadapan, sejak awal lagi ia menggusarkan banyak pihak mungkinkah akan berlaku gelombang jangkitan yang lebih besar selepas itu.

Ingatan rakyat Malaysia masih jelas dek kerana PRN Sabah, ia merupakan antara punca utama yang menyebabkan umat Islam menempuh Ramadan dan Aidilfitri buat kali keduanya di rumah sahaja pada tahun lalu.

Saranan terkini Ketua Pengarah Kesihatan Malaysia, Tan Sri Dr Noor Hisham Abdullah untuk orang ramai mendapatkan dos penggalak vaksin COVID-19 khususnya umat Islam sebagai satu daripada ikhtiar untuk membendung jangkitan semasa menyambut Hari Raya Aidilfitri nanti wajar di masukkan dalam senarai ‘to do’ sebelum Ramadan tiba.

Selepas lebih dua tahun ‘hidup’ dalam pandemik COVID-19, sudah tiba masanya kita menerima hakikat untuk mengadaptasi diri untuk hidup bersama COVID-19 dan tidak lagi perlu terlalu panik apabila adakalanya angka jangkitan meningkat kembali seperti semasa.

Apa yang perlu dilakukan ialah terus mematuhi prosedur operasi standard (SOP) bagi menjaga diri daripada dijangkiti atau menyebarkan pula virus tersebut.

Menurut Pakar Mikrobiologi Klinikal Fakulti Perubatan dan Sains Kesihatan, Universiti Sains Islam Malaysia (USIM), Prof Madya Dr Nurul Azmawati Mohamed, rakyat tidak perlu terlalu panik kecuali kembali peka kepada virus tersebut yang meningkat semula kebelakangan ini. Menurut beliau lagi yang perlu rakyat lakukan adalah pematuhan berterusan terhadap SOP bagi memastikan COVID-19 tidak bertambah buruk sebaliknya terus dikawal dari semasa ke semasa.

“Bagi golongan yang telah divaksin mereka dilindungi daripada mendapat jangkitan yang teruk, tetapi mereka masih boleh menjadi pembawa dan menyebabkan jangkitan yang teruk kepada golongan yang tidak divaksin contohnya bayi dan kanak-kanak. Sebab itulah mesti terus jaga SOP tetapi tak perlu panik,” jelasnya.

Ketika sudah ada beberapa negara yang sudah mengisytiharkan ‘keluar’ dari pandemik COVID-19, bagi penulis Malaysia tidak perlu terburu-buru mengikut langkah tersebut bagi mengelakkan yang di kejar tak dapat, yang dikendong pula berciciran. TAMAT

Catatan : Penulis adalah Timbalan Pengarah Pusat Komunikasi Strategik di Universiti Sains Islam Malaysia (USIM). Penulisan ini adalah merupakan pandangan peribadi penulis


PM Muhyiddin, Dr Noor Hisham terima suntikan vaksin COVID-19 Rabu ini.

SEPANG, 21 Feb (Bernama) — Perdana Menteri Tan Sri Muhyiddin Yassin dan Ketua Pengarah Kesihatan Tan Sri Dr Noor Hisham Abdullah akan menjadi antara penerima pertama suntikan vaksin COVID-19 pada Rabu ini, yang menandakan Program Imunisasi COVID-19 Kebangsaan digerakkan lebih awal daripada jadual asal.

Menteri Penyelaras Program Imunisasi COVID-19 Kebangsaan yang juga Menteri Sains, Teknologi dan Inovasi Khairy Jamaluddin berkata pihaknya membuat keputusan untuk memulakan fasa pertama program imunisasi itu lebih awal berbanding yang dijadualkan pada 26 Februari ini.

“Kami buat keputusan permulaan program imunisasi COVID-19 diawalkan pada Rabu, 24 Februari dengan Perdana Menteri dan Ketua Pengarah Kesihatan akan menerima suntikan vaksin pertama di Klinik Kesihatan Putrajaya,” katanya pada sidang media selepas menyambut ketibaan kumpulan pertama vaksin Pfizer-BioNTech, di sini hari ini.

Turut akan menerima suntikan bersama-sama Muhyiddin dan Dr Noor Hisham pada Rabu ini adalah petugas barisan hadapan termasuk petugas kesihatan dan bukan kesihatan, katanya.

Khairy berkata kecekapan dan kesediaan Bahagian Regulatori Farmasi Negara (NPRA) serta Bahagian Farmasi Kementerian Kesihatan (KKM) dalam memastikan penghantaran dan penerimaan vaksin berjalan lancar, membolehkan program imunisasi itu dimulakan lebih awal.

“Kita awalkan sebab pada asalnya kita beri beberapa hari untuk pengedaran vaksin ke pusat penyimpanan vaksin. NPRA juga kena buat penilaian ‘log list’ kepada setiap penghantaran vaksin itu, mereka perlu memeriksa penghantaran bagi memastikan tidak ada apa-apa kerosakan.

“Tetapi apabila kita melihat kepada kecekapan NPRA, Bahagian Farmasi KKM dan semua orang bersedia, kita dah periksa pusat penyimpanan vaksin semua bersedia, Perdana Menteri berkata mulakanlah lebih awal, tidak perlu tunggu sehingga Jumaat (26 Februari),” katanya.

Menurut Khairy, jumlah barisan hadapan yang telah mendaftar untuk suntikan vaksin setakat ini adalah 271,802 orang, yang terdiri daripada sektor kesihatan dan sektor-sektor lain.

Menurutnya, 57.3 peratus daripada jumlah itu adalah anggota perubatan dan kesihatan manakala 42.7 peratus pula anggota bukan kesihatan termasuk Angkatan Tentera Malaysia, Polis Diraja Malaysia, Jabatan Sukarelawan, Jabatan Penjara, Jabatan Kastam Diraja Malaysia serta Jabatan Bomba dan Penyelamat Malaysia.


3,238 graduan dirai dalam Majlis Idul Ilmi Konvo Unisza dari 27 – 30 Mac

KUALA NERUS, 23 Mac – Seramai 3,238 graduan Universiti Sultan Zainal Abidin (UniSZA) akan diraikan dalam Majlis Idul Ilmi Konvokesyen ke-13 UniSZA, yang akan berlangsung pada 27 hingga 30 Mac ini di kampus Gong Badak, di sini.

UniSZA dalam satu kenyataan memaklumkan seramai 107 graduan akan dianugerahkan Doktor Falsafah dan 84 graduan pula dianugerahkan Sarjana Sains dan Sarjana Sastera.

“Bagi penganugerahan Ijazah Sarjana Muda (ISM), seramai 1,753 graduan akan menerima ISM yang membabitkan 10 fakulti di UniSZA, manakala graduan yang akan dianugerahkan Diploma adalah seramai 1,152 orang daripada lapan fakulti di UniSZA.

“Pada majlis itu juga, dua penerima Anugerah Pelajaran Diraja akan menerima wang tunai sebanyak RM7,500, sijil dan pingat bersadur emas bernilai RM 1,000,” menurut kenyataan itu.

Sebanyak lapan sidang akan berlangsung sepanjang konvokesyen itu dan akan disempurnakan oleh Pro-Canselor UniSZA Tan Sri Dr Mohamad Yusof Mohamed Nor.- BERNAMA


Tiada sekolah daif di Melaka – Exco

BANDARAYA MELAKA 27 Februari – “Tiada sekolah di Negeri Melaka yang boleh dikategorikan sebagai daif setakat ini,” kata Exco Pendidikan, Teknologi dan Telekomunikasi negeri, Datuk Rais Yasin.

Rais berkata demikian ketika diminta mengulas mengenai Belanjawan 2023 : Membangun Malaysia MADANI berhubung pengumuman sejumlah RM920 juta bagi membaik pulih sekolah daif di seluruh negara.

“Tapi untuk mengatakan kategori sekolah daif itu di Negeri Melaka boleh dikatakan tidak ada, mungkin di negeri lain itu ada. Tetapi seperti saya katakan dahulu, kita di Negeri Melaka berharap akan penambahbaikan infrastruktur sekolah-sekolah yang mungkin sudah usang dan rosak.

“Ini kita harapkan daripada belanjawan, khusus untuk bidang pendidikan negara dapat disalurkan kepada Kerajaan Negeri,” katanya pada sidang media selepas Majlis Menandatangani Perjanjian Persefahaman (MoU) Felcra Education Services Sdn Bhd (FESSB) & Todak Academy bersama YM Mediscience Sdn. Bhd. di Bilik Kolaboratif Melaka International College of Science And Technology (MiCoST), di sini, hari ini.

Hadir sama Ketua Pegawai Eksekutif MiCoST, Datuk Mohamad Azmi Sabtu; Pengurus Besar FESSB, Datuk Hazrinor Hisham Harun dan Ketua Pegawai Eksekutif TODAK Academy, Mohamad Taufik Rizal Aminuddin.


COVID-19: Jumlah penumpang penerbangan berkurangan kepada 26.6 juta tahun ini

Timbalan Menteri Pengangkutan Hasbi Habibollah berkata berdasarkan semakan semula unjuran senario trafik penumpang Malaysia 2020 MAVCOM, peratusan itu menyaksikan jumlah penumpang akan berkurangan kepada 26.6 juta hingga 29.7 juta berbanding 109.2 juta penumpang, tahun lepas.

Jelas beliau, syarikat penerbangan dijangka memerlukan tempoh tiga tahun untuk pulih sepenuhnya daripada impak wabak itu, namun tertakluk kepada situasi semasa penularan wabak di dalam dan luar negara.

“Sebagai persediaan kepada pembukaan sektor pengangkutan udara, kerajaan melalui Pakej Rangsangan Ekonomi bersetuju antara lain supaya Malaysia Airport Holdings Berhad (MAHB) mengurangkan caj pendaratan dan parkir pesawat melalui mekanisme kontrak,” katanya pada sesi soal jawab di Dewan Rakyat, hari ini.

Beliau menjawab soalan Datuk Seri Mahdzir Khalid (BN-Padang Terap) mengenai mekanisme yang dirangka kementerian itu bagi membantu dan memulihkan semula industri penerbangan tambang murah.

Hasbi berkata selain pengurangan caj pendaratan dan parkir pesawat, kementerian telah menyenaraikan beberapa syor kepada Economic Advisory Council (Majlis Penasihat Ekonomi), bagi mengatasi masalah pekerja sektor penerbangan yang hilang pekerjaan dan membantu syarikat penerbangan.

Antara syor itu ialah pengecualian had bilangan pekerja sektor itu yang layak menerima bantuan kewangan menerusi Program Subsidi Upah di setiap syarikat, insentif kewangan bagi promosi dan pemasaran tiket serta rebat utiliti penerabangan dan operator lapangan terbang.

“Selain itu, peruntukan geran sepadan untuk promosi dan insentif penerbangan bagi menggalakkan penerbangan ke Malaysia dan pengurangan sumbangan Kumpulan Wang Simpanan Pekerja oleh majikan dari 13 peratus kepada 10 peratus bagi sektor itu,” katanya.


Penduduk beberapa daerah di tiga negeri diingatkan sedia hadapi banjir, air pasang

SEGAMAT, 25 Jan – Penduduk di beberapa daerah dan kawasan di Johor, Sabah serta Pahang diingatkan supaya bersedia menghadapi risiko banjir dan air pasang besar ekoran fenomena Monsun Timur Laut (MTL) ketika ini.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali berkata daerah Muar dan Tangkak, Johor adalah antara lokasi seterusnya diramal terkesan banjir dalam masa terdekat mengambil kira hujan yang masih berterusan.

Beliau berkata di Sabah pula, kawasan di utara dan pantai timur negeri itu juga dikenal pasti akan dilanda air pasang besar selain banjir melibatkan Pitas dan Kota Marudu.

“Luruan pertama dan kedua MTL telah berlaku Disember tahun lepas. Walaupun belum ada laporan rasmi Jabatan Meteorologi Malaysia (MetMalaysia), fenomena hujan lebat berterusan bermula semalam dan diramal berterusan hingga 30 Jan ini boleh dikategorikan sebagai luruan ketiga.

“… Justeru, semua agensi telah mengambil usaha dan pendekatan untuk mengenal pasti kawasan-kawasan kampung yang perlu untuk kita pindahkan penduduk ke pusat pemindahan sementara (PPS),” katanya kepada pemberita selepas melawat PPS Dewan Komuniti Kampung Tasek di sini hari ini.

Beliau berkata ketika ini fokus pihaknya adalah untuk menyelaraskan semua agensi yang tertakluk dalam arahan nombor 20 Majlis Keselamatan Negara (MKN 20) dalam aspek pengurusan bencana dan penyampaian maklumat lebih jelas kepada orang ramai terutama mangsa yang ditempatkan di PPS.

“Seterusnya selepas berpindah, fokus kita adalah memastikan kebajikan dan kesihatan mangsa menerusi penglibatan Jabatan Kebajikan Masyarakat dan Jabatan Kesihatan negeri,” katanya.

Setakat 2 petang tadi, jumlah mangsa banjir di Johor meningkat kepada 4,207 orang melibatkan 1,164 keluarga yang ditempatkan di 45 PPS di Segamat, Muar, Kluang, Kota Tinggi, Batu Pahat dan Mersing.

Sementara itu, tinjauan Bernama di PPS terdapat pertambahan mangsa dari semasa ke semasa dengan kebanyakan mereka datang sendiri ke PPS setelah mengambil kira kemungkinan risiko banjir yang lebih teruk ekoran hujan yang masih belum reda.


Peruntuk lebih RM60j baik pulih jalan perhubungan desa, PAMS terjejas banjir – KPLB

PORT DICKSON, 21 Jan – Lebih RM60 juta diperuntukkan bagi kerja membaik pulih jalan perhubungan desa (JPD) serta program ameniti sosial (PAMS) di negeri terkesan akibat bencana banjir baru-baru ini, kata Menteri Pembangunan Luar Bandar Datuk Seri Mahdzir Khalid.

Beliau berkata daripada jumlah itu RM37.2 juta digunakan membaiki jalan-jalan kampung manakala RM35 juta untuk PAMS iaitu melibatkan kawasan di Kedah, Pulau Pinang, Perak, Melaka, Selangor, Kelantan, Pahang, Terengganu, Perlis, Sabah, Labuan, Sarawak, Johor termasuk JPD dan PAMS Jabatan Kemajuan Orang Asli (Jakoa).

“Setakat 9 Jan lepas, sebanyak 356 permohonan JPD diterima bagi kerja bina baharu, naik taraf serta membaik pulih kemudahan dan infrastruktur manakala 394 permohonan PAMS iaitu termasuk kawasan perkampungan orang asli yang dilanda banjir baru-baru ini,” katanya kepada pemberita.

Beliau berkata demikian selepas menyampaikan Bantuan Pembelian Barangan Keperluan Asas (BPBKA) kepada mangsa banjir Dewan Undangan Negeri (DUN) Sri Tanjung, Parlimen Port Dickson di Majestic Hall, Port Dickson hari ini.

Dalam pada itu, Mahdzir berkata berkenaan kerja membaik pulih rumah serta pembinaan rumah baharu di bawah KPLB, kontraktor yang dilantik perlu menyiapkan kerja pembinaan dalam tempoh empat hingga enam bulan.

Sebelum ini media melaporkan KPLB menyediakan peruntukan sebanyak RM150 juta bagi membaik pulih rumah dan kemudahan yang terjejas banjir di kawasan-kawasan luar bandar di lapan negeri.

Terdahulu, Mahdzir menyampaikan bantuan RM2,500 kepada 300 mangsa banjir di kawasan tersebut menerima bantuan BPBKA dibawah kendalian Unit Penyelarasan Pelaksanaan Jabatan Perdana Menteri.

Katanya, secara keseluruhan kerajaan Persekutuan menerusi BPBKA memperuntukkan RM15.1 juta manakala RM4.63 juta melalui Bantuan Wang Ihsan berjumlah RM1,000 untuk mangsa banjir di negeri ini. – BERNAMA


Larangan Ahli Dewan Rakyat tukar parti pastikan kestabilan politik – PM Ismail Sabri

KUALA LUMPUR, 27 Julai – Kerajaan hari ini membentangkan pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti yang bertujuan memastikan kestabilan politik dan mengelakkan negara terus berdepan krisis politik yang tiada berkesudahan.

Perdana Menteri Datuk Seri Ismail Sabri Yaakob ketika membentangkan Rang Undang-Undang Perlembagaan (Pindaan) (No. 3) 2022 di Dewan Rakyat hari ini berkata pindaan itu juga untuk memberikan mesej yang jelas kepada setiap Ahli Dewan Rakyat supaya berpegang kepada prinsip parti yang diwakili.

Beliau berkata pindaan yang mencatat sejarah besar negara itu adalah untuk melindungi mandat rakyat yang memberi undi serta kepercayaan tinggi kepada Ahli Dewan Rakyat ketika proses pilihan raya.

“Selain itu, saya yakin rang undang-undang ini juga mampu menghentikan tindakan mana-mana pihak yang dipilih dan dilantik daripada bertukar parti tanpa sebab kukuh atau alasan munasabah, sekali gus memastikan kestabilan politik negara untuk suatu jangka masa panjang,” katanya.

Perdana Menteri berkata kerajaan memandang serius tindakan bertukar parti, ‘lompat parti’, ‘defection’, ‘party jumping’ atau ‘floor crossing’ yang telah menimbulkan banyak perdebatan dan polemik dalam kalangan masyarakat umum kerana ia melibatkan mandat dan kepercayaan rakyat yang memilih wakil mereka di Dewan Rakyat.
Justeru, bagi membuktikan keseriusan kerajaan dalam perkara itu Perdana Menteri berkata, Jemaah Menteri bersetuju merealisasikan pindaan perlembagaan berkenaan larangan Ahli Dewan Rakyat bertukar parti.

Ismail Sabri berkata penggubalan rang undang-undang itu mengambil masa hampir setahun dan proses penggubalannya bukan mudah kerana melibatkan masa, tenaga dan komitmen semua pihak terlibat iaitu Jawatankuasa Pilihan Khas, Bahagian Hal Ehwal Undang-Undang Jabatan Perdana Menteri, Jabatan Peguam Negara dan Parlimen Malaysia.

Katanya sokongan semua Ahli Parlimen kepada pindaan rang undang-undang itu amat penting memandangkan keperluan Fasal (3) Perkara 159 yang tertakluk kepada Fasal (4) Perkara 10 Perlembagaan Persekutuan memerlukan sokongan tidak kurang dari dua pertiga atau 148 (jumlah minimum) daripada jumlah Ahli Majlis Parlimen.

“Besarlah harapan saya agar rang undang-undang ini dapat disokong dan diluluskan sebulat suara oleh Ahli-ahli Dewan Rakyat dengan berteraskan semangat Keluarga Malaysia. Rang undang-undang ini merupakan satu sejarah besar negara kerana ia dihasilkan melalui perundingan dan perbincangan di antara kedua-dua belah pihak iaitu kerajaan dan pembangkang.

“Semoga rang undang-undang ini berupaya melakar sejarah sepertimana Pindaan Perlembagaan Berkaitan Perjanjian Malaysia Tahun 1963 yang memperoleh sokongan penuh daripada semua Ahli-ahli Parlimen yang berjiwa besar,” katanya.

Perenggan 1 bertujuan untuk memasukkan kuasa Yang di-Pertuan Agong untuk menetapkan tarikh permulaan kuat kuasa akta yang dicadangkan berkenaan dengan fasal 6, iaitu Yang di-Pertuan Agong boleh, dengan persetujuan Raja atau Yang Dipertua Negeri bagi suatu Negeri, menetapkan tarikh permulaan kuat kuasa bagi fasal itu dalam Negeri itu.

“Dalam erti kata lain, perenggan ini memberikan ruang kepada kerajaan negeri/Dewan Undangan Negeri untuk melaksanakan peruntukan larangan Ahli Dewan Rakyat bertukar parti melalui pindaan Perlembagaan Negeri, tertakluk persetujuan Raja atau Yang Dipertua Negeri,” katanya.

Sementara itu Ismail Sabri berkata pertimbangan sewajarnya dan perbincangan lanjut dibuat Jawatankuasa Pilihan Khas Menimbang Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti terhadap semua persoalan berbangkit berkaitan rang undang-undang itu.

“Jawatankuasa Pilihan Khas juga menerima pandangan bertulis daripada pelbagai pihak termasuk NGO, CSO, ahli akademik dan parti politik, antaranya The Coalition for Clean and Fair Elections (BERSIH), Transparency International Malaysia (TI-M) dan Malaysia 5 Centre for Constitutionalism and Human Rights (MCCHR).

“Kesemua input dan pandangan yang diterima daripada ahli-ahli Jemaah Menteri, NGO, CSO, ahli akademik dan parti politik itu diteliti dan dibincangkan dalam mesyuarat-mesyuarat Jawatankuasa Pilihan Khas,” katanya. – BERNAMA